Аллома Абдулҳай Лакнавий раҳматуллоҳи алайҳ (1-қисм) – oliymahad.uz\nАллома Абдулҳай Лакнавий раҳматуллоҳи алайҳ (1-қисм)\nАбдулҳай ибн Абдулҳалим ибн Амийнуллоҳ ибн Муҳаммад Акбар Сиҳалавий Ансорий Лакнавий ҳижрий 1264-йилда Ҳиндистоннинг Лакна шаҳрида илм ва тақво билан танилган оилада дунёга келган.\nҲиндистоннинг Лакна шаҳрига нисбатан Лакнавий нисбалари бўлса, Лакна шаҳридаги Сиҳала қишлоғига нисбатан Сиҳалавий нисбаларини олган. Насаблари машҳур саҳобий Абу Аййуб Ансорийга етиб борганлиги боис ансорий нисбаси ҳам берилган. Уламолар Абдулҳай Лакнавийнинг насаби қирқ уч табақа билан Абу Аййуб Ансорий розияллоҳу анҳуга уланишини баён қилганлар.\nАбдулҳай Лакнавийнинг куняси Абулбаракот бўлган. Ушбу куня ҳақида у зот қуйидагиларни айтган: “Вояга етганимда отам мени ушбу куня билан номладилар”.\nАбдулҳай Лакнавийнинг отаси Шайх Абулҳалим Лакнавий ҳинд диёридаги катта уламолардан бири бўлиб, у зотнинг фиқҳ, ҳадис ва мантиқ илмлари бўйича кўплаб рисолалари бўлган. Уламолар бу зотнинг деярли барча аждодлари ўз даврининг етук олимларидан бўлганликларини баён қилганлар.\nАбдулҳай Лакнавий илм ва тақво устига қурилган оилада, тақводор мураббия оналари қўлида тарбия олиб улғайганлар. Улуғ олимларнинг ҳаётлари ўрганилганда деярлари барчаларини одатда ёшликларидан илм ўрганганларига гувоҳ бўламиз. Абдулҳай Лакнавийда ҳам шу ҳолат бўлган.\nАбдулҳай Лакнавий ўзининг дастлабки таълим олиши ҳақида қуйидагиларни ёзган: “Беш ёшга етганимда Ҳофиз Қосим Али Лакнавийнинг ҳузурида Қуръон ёдлашга киришганман. Кўп ўтмасдан ҳали “Амма” порасини ҳам ёдлаб улгурмаган эдим, биз Жунфур шаҳрига кўчиб кетдик. Кейин мен бу ерда Ҳофиз Иброҳим ҳузурида Қуръон ёдлашни давом эттирдим. Отамнинг ўзлари ҳам, то Қуръонни ёдлаб бўлгунимча менга Қуръондан дарс бериб турар эдилар. Ўн ёшимда Қуръонни тўлиқ ёд олдим. Бу пайтга келиб, айрим форсий китобларни ҳам бақадри ҳол ўқиб чиққан эдим. Уларнинг барчасини Қуръон ёдлаш асносида отамдан таълим олган эдим. Мен илк бор таровеҳда имом бўлиб намоз ўқиб берганимда ўн ёшда эдим.\nЎн бир ёшга етганимда илм таҳсилига астойдил киришганман ва сарф, наҳв, маъоний, баён, мантиқ, ҳикмат, тиб, фиқҳ, усулул фиқҳ, калом илми, ҳадис ва тафсир каби дарслик сифатида ўтиладиган расмий фанларни ўн етти ёшимда тўлиқ ўқиб тамомлаганман. Мен ўн етти ёшимда дарслик қилиб ўқитиладиган ақлий ва нақлий китобларни барчасини отамнинг қўлларида ўқиб чиққанман. Аммо риёзиётга тегишли айрим китоблар ўқилгани йўқ эди. Уларни отамнинг тоғаси ва устози бўлган Мавлоно Муҳаммад Неъматуллоҳнинг ҳузурида тўлиқ ўқиб чиқдим”.\nАбдулҳай Лакнавий ўспиринлик чоғидаёқ мазкур фанларни тўлиқ ўзлаштириши сабаби ҳақида қуйидагиларни ёзган: “Мен қайси бир китобни ўқиб чиқсам, дарҳол ўша китобдан дарс беришга киришар эдим. Бунинг натижасида Ҳаййул Қаййум бўлган Зотнинг мадади билан менда барча илмларга иқтидор ҳосил бўлган ва қайси илмга тегишли бўлса ҳам, менга бирор китобнинг қийинчилиги қолмаган эди”.\nДарҳақиқат ушбу услуб, таълимдаги энг манфаатли усуллардан ҳисобланади. Абдулҳай Лакнавийнинг отаси Шайх Абдулҳалим Лакнавий Ҳайдарободда қози ва “Низомия” мадрасасида мударрис бўлиб ишлаган. Ана шу вақтда бу зот отасидан унумли таълим олади ва ўрганган илмларини толиби илмларга дарс бериб борган.\nИмом Лакнавий икки марта ҳаж ижобатини адо этган. Биринчи марта ўн беш ёшлигида ҳижрий 1279-йилда отаси билан бирга, иккинчи марта эса ҳижрий 1292-йилда ҳаж ибодатини адо этиб келган.\nАбдулҳай Лакнавийнинг отаси Ҳайдарободда вафот этади. Отаси вафотидан сўнг у зотга отаси ўрнига қозилик лавозимига таклиф қилишади. Аммо қаттиқ илтимосларга қарамасдан Абдулҳай Лакнавий узр айтиб буни қабул қилмайди ва туғилиб ўсган юрти Лакнага қайтади. Лакнада китоблар таълиф этиш ва таълим бериш билан машғул бўлади.\nАбдулҳай Лакнавийга устозлик қилган зотларнинг айримлари қуйидаги олимлардир:\nАллома Муҳаммад Абдулҳалим Лакнавий. Абдулҳай Лакнавийнинг отаси ва биринчи устози;\nШайх Муфтий Неъматуллоҳ ибн Муфтий Нуруллоҳ Ансорий Лакнавий;\nМавлавий Ходим Ҳусайн;\nШайх Абул Аббос Аҳмад ибн Зайний Шофеъий Маккий;\nШайх Али Ҳаририй;\nШайх Абдул Ғаний ибн Абу Саид Деҳлавий.\nАбдулҳай Лакнавий ушбу зотлар сингари уламолар қўлларида ўқиб, улардан ижозалар олган.\nАбдулҳай Лакнавий таълимга жиддий эътибор берганликлари сабаб, санаб саноғига етиб бўлмайдиган даражада кўплаб шогирдлар етиштирган. Имом Лакнавий дарс ўтишдан лаззат оладиган зот бўлган. Дарсга шу даражада берилганидан ўтиладиган дарсликларини ёддан билар эди. Қуйидаги уламолар Абдулҳай Лакнавийнинг энг машҳур шогирдлари ҳисобланадилар:\nИдрис ибн Абдул Алий ҳанафий;\nИфҳамуллоҳ ибн Инъомуллоҳ ибн Валиюллоҳ Ансорий Лакнавий;\nАнваруллоҳ ибн Шужоуддин ибн Қози Сирожиддин Ҳанафий;\nУсмон ибн Ашраф Али ҳанафий.\nАбдулҳай Лакнавий бу уламолардан бошқа яна кўплаб шогирдлар чиқарган бўлиб, уларнинг аксари турли илмлар бўйича қимматли асарлар ёзиб қолдирганлар.\nИмом Абдулҳай Лакнавий таълим бериш билан бир пайтда, китоблар таълиф қилишга ҳам катта урғу берган. Бу зот турли илмларга оид ниҳоятда манфаатли асарлар ёзиб қолдирган. Бу ҳақида ҳамаср уламолардан Абдулфаттоҳ Абу Ғудда раҳматуллоҳи алайҳ қуйидагиларни ёзган: “Шайх Абдулҳайнинг асарларини кўрган киши бу асарларнинг аниқ илмий таҳқиқлар асосида ёзилганини, нодир нақлларни қамраб олганини ва бирор масалани ёритишда худди бутун умрини фақат шу масала мутахасислигига сарфлагандек даражада ёритганини эътироф этишдан бошқа чораси йўқдир”.\nАллома Саййид Сулаймон Надавий китобларни таҳқиқ қилиш ва уларни изоҳлаб шарҳлашда Абдулҳай Лакнавийнинг Ҳинд диёрида янги услубга асос солганини айтганлар. Бу зот китобларни таҳқиқ қилишда иккита нарсага эътибор қаратганлар:\nКитоб аввалида унга муқаддима ёзганлар ва бу муқаддима ичида матн ва шарҳ соҳибларининг таржимаи ҳолларини ҳамда ушбу мавзуда ёзилган китоблар ҳақидаги маълумотларни келтирганлар;\nБирор китобни таҳқиқ қилиш ва унга шарҳ ёзишда мазкур китобнинг турли нусхаларидан фойдаланганлар. Нусхаларни синчковлик билан солиштириб чиққанлар. Натижада таҳқиқ қилинган ва тўғирланган ягона нусха ҳосил бўлган.\nИмом Абдулҳай Лакнавий китоб ёзишга жуда қаттиқ эътибор қаратган. Ҳатто баъзи китобларини сафарда юрган вақтларида ёзган.\nАбдулҳай Лакнавийнинг аниқ қанча китоб ёзгани ҳақида уламолар турли ададларни айтганлар:\nШайх Абул Ҳасан Али Ҳасаний Надавий: “Ҳинд Алломаси мутаххирлар фахри Шайх Абдулҳай Лакнавийнинг асарлари бир юз ўнтадир. Шулардан саксон олтитаси араб тилида ёзилган”, деган.\nШайх Абдулфаттоҳ Абу Ғудда: “Имом Лакнавий бир юз ўн беш атрофида китоб ёзганлар”, деган.\nБулардан бошқа турли хил ададлар айтилган бўлса ҳам, ҳамма бир овоздан бу зотни кўп китоб ёзган уламолардан ҳисобланишини эътироф этган. Абдулҳай Лакнавий раҳматуллоҳи алайҳнинг ёзган асарлари рўйхати ва уларнинг қайси фанга тегишли эканини доктор Валиюддин Надавий қуйидагича баён қилган:\nАқоид илми бўйича – 4 та китоб;\nҲадис ва улумул ҳадис илми бўйича – 8 та китоб;\nУсулул фиқҳ илми бўйича – 1 та китоб;\nФиқҳ илми бўйича – 50 та китоб;\nФароиз илми бўйича – 1 та китоб;\nЗуҳд ва рақоиқ(охират ғами билан қалбнинг юмшашига сабаб бўлувчи воситалар) илми бўйича– 1 та китоб;\nТарих ва таржимаи ҳоллар илми бўйича – 16 та китоб;\nСийрат ва айрим таржимаи ҳоллар илми бўйича – 2 та китоб;\nТуғилишлар ва вафотлар илми бўйича – 3 та китоб;\nМантиқ ва ҳикмат илми бўйича – 25 та китоб;\nМунозара илми бўйича – 2 та китоб;\nНаҳв илми илми бўйича – 2 та китоб;\nСарф илми бўйича – 4 та китоб.\nҲа, чиндан ҳам ушбу 120 га яқин китоб 39 ёшида вафот этган олимнинг ёзган асарларидир. Абдулфаттоҳ Абу Ғудда раҳматуллоҳи алайҳ “Қийматуз заман индал улама” (Уламолар наздида вақтнинг қадри) китобида қуйидагиларни ёзган: “Имом Абдулҳай Лакнавий Ҳиндий юз йилча олдин ҳижрий 1304-йилда 39 ёшида вафот этган. Ёзган китоблари эса кўп жилдли катта китоблар ва бир неча саҳифалардан иборат рисолаларни ҳам қўшиб ҳисоблаганда 110 та дан ортиқ эди. Барча китоблари фойдали баҳслар ва мушкул масалаларга бағишланган”.\n729900cookie-checkАллома Абдулҳай Лакнавий раҳматуллоҳи алайҳ (1-қисм)no\nОлдингиИмом Муслим раҳматуллоҳи алайҳКейингиИстиҳлофда уч имом ихтилофи\nАллома Абдулҳай Лакнавий раҳматуллоҳи алайҳ (1-қисм) – Imom Buxoriy xalqaro ilmiy-tadqiqot markazi\n25.04.2019 at 11:39\n[…] фанлар” кафедраси ўқитувчиси Абдулқодир Абдур Раҳим Манба […]


Қарийб 26 млн сўмлик ўғирлик фош этилди\n13:34 / 12.06.2017\nТошкентда 25 миллион 714 минг сўмлик ўғирлик фош этилди. Тошкент ИИББ берган хабарга кўра, Обид Камилович Казаков 2017 йил 7 июнь куни тахминан соат тонгги 5ларда ўзганинг мол-мулкини яширин равишда талон-торож қилиш мақсадида Яшнобод тумани ҳудудида жойлашган хусусий корхона биносига ғайриқонуний равишда кирган. Ўғри у ердан фуқаро Бахтиёр Умаровга тегишли бўлган баҳоси 25 млн 714 минг сўмлик мол-мулкни ўғирлаб, ҳодиса жойидан яширинмоқчи бўлган. Шу вақтда ушбу ҳудудда тунги хизматни олиб бораётган Яшнобод тумани ИИБ ходимлари томонидан ашёвий далил билан қўлга олинган.\nМазкур ҳолат юзасидан Яшнобод тумани ИИБ ҳузуридаги Тергов бўлими томонидан Ўзбекистон Республикаси ЖКнинг 169-моддаси 2-қисми «г» банди (ўғирлик, яъни ўзганинг мол-мулкини уй-жойига ғайриқонуний равишда кириб, талон-торож қилиш) аломатлари билан жиноят иши қўзғатилган.\nШу муносабат билан, Тошкент ИИББ юқоридаги шахснинг хатти-ҳаракатидан жабр кўрганлар бўлса, «102» телефон рақамига ёки яқин атрофдаги ички ишлар органларига мурожаат этишларини сўрайди.


7 январь Ўзбекистонда ҳаво илиқ бўлади\n15:26 / 06.01.2017\nТошкент шаҳри. Республика Гидрометеорология марказининг хабар беришича, 7 январь куни пойтахтда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 1-3 даража совуқ, кундузи 4-6 даража илиқ бўлади.


Ҳасад балоси - Уч илдиз\nСирти бутун, ичи тутун… (Мақол)\nҲаётда иши юришганларга кўпчилик ҳавас билан қарайди Яратганнинг ўзи уларни ёмон кўзлардан асрасин, дейсиз. Бироқ, гоҳида чарх “тескари айланиб” қолишидан ҳам кўз юма олмаймиз. Бундай пайт оқкўнгил, жўмард кишиларнинг дарҳол тоғдек таянч бўлишларидан ибрат олса арзийди.\nҲавас бор жойда ҳасад балоси ҳам урчиб туриши чатоқ-да. Хўш, ҳаётда ҳавас билан яшайдиганлар кўпми ё ҳасадчилар?\nАйтайлик, савдогар «банкрот»га учраса… Машинасини сотиб қутулолмай, ҳашаматли уйигаям харидор излаб қолса… Буям камлик қилгандек, кечаси безорилар ўласи қилиб дўппослаб кетишса…\nМаҳалладошларининг қанчаси куюниб, қанчаси суюнарди?!\nБир кашфиёт устида ўн йилча изланиб, фан доктори бўлай деб турган олимнинг илмий иши бехосдан чиппакка чиқиб қолса… Шўрликнинг унвонлари ҳам бекор қилинса. Сўнг, ўзи ўқув муассасасидан кетса…\nАҳли илмдонларнинг қанчаси куюниб, қанчаси суюнарди?!\nТўрт-бешта китоби чиқиб, довруқ тарата бошлаган ёш шоирни катта йўлда машина туртиб кетса…\nИжодкор дўстларининг қанчаси енгил тортиб, қанчаси ғамга ботарди?!\nЛавозими мундайроқ раҳбар бир суюқоёқ билан гап-сўз бўлиб, амалидан айрилса…\nСоясига «салом берган»ларнинг қанчаси садоқат ила куюниб, қанчаси суюнарди?\nБадавлат кишилар қуда бўлишаётганида тўйлари азага айланса, келинни ўғирлаб, куёвни пичоқлаб кетишса…\nҚўшниларининг қанчаси куюниб, қанчаси суюнарди?\nОдамларни, хом сут эмган бандаларни бу тариқа куюнтирадиган ё суюнтирадиган воқеа-ҳодисалар ҳаётда жуда кўп учрайди. Отнинг ўлими – итнинг байрами, деганларидек, ҳар қандай фожиадан ҳам озми-кўпми ичида хурсанд бўладиганлар топилади, афсуски. Қувончини ҳар қанча пинҳон тутмасин, кўзларида ажиб «ҳаяжон» сезилиб туради унақаларнинг. Ҳатто, кўзёши тўкаётгандек кўринсада, ич-ичидан куладиган кимсалар ҳам йўқ эмас. Бировлар ғамга ботганда гўё ҳамдарддек бошини хам қилиб ўтирса-да, кўнглида кечаётган ўйлари кўзларида акс этганини кўрасиз.\nҲашаматли иморат қураётган, енгил машинанинг зўридан олаётган, олимликдан обрў топаётган, раҳбарликка тайинланаётган, хонадонига файз кираётган, ижоди билан танилаётган инсонларга ҳасад қилувчилар қайдан пайдо бўлишаркин? Адолат тарозусига қўйиб кўрсак ҳасадчиларнинг ўрни қай даражада?\nЎзини инсофли, адолатпеша қилиб кўрсатадиган кимсалар ҳам тил учида жавобни «қойил» қиладилар: «Йўғ-е, наҳотки… шахсан мен бировга ҳасад қилмайман…».\nУларга: «хўш, сизга ҳасад қиладиганлар йўқми?» деб савол бериб кўринг. Фиғонидан тутун чиқиб кетади: «Эйй, сўраманг, мени кўролмайдиган кўзинг чиққурлар дастидан дод дегим келади…»\nАна сизга мантиқ!\nҲасад балосининг илдизи қаерда ўзи, деган саволга мухтасар жавоб ахтарамиз.\nТангри таоло ҳар бир жонзотни яратар экан, улар умрига завол етказувчи аллақандай кушандалар ҳам пайдо бўлаверган. Хусусан, одамзоднинг энг даҳшатли, қабиҳ кушандаси – ҳасаддир. Одамзоднинг ўзига ўзини душман қилиб қўядиган, ич-ичидан емириб, кемириб адо қиладиган иллат – ҳасад балоси ҳисобланади. Ҳасаднинг ўткир тирноқлари – ғийбат, заҳарли тили – туҳмат, мақсади – кулфат…\nҲасаднинг миқёси ҳам, қамрови ҳам жуда кенг. Дунё бўйича урчиб кетган энг қабиҳ иллат – ҳасад бўлса неажаб. Дейлик, бировга ҳеч қачон зиён-заҳмат етказмайдиган, тинчлик-осойишталикни олий мақсад деб билган Ўзбекистон аталмиш мамлакатимизни ҳам кўролмайдиган ҳасадчилар кам эмас… Улар бугунги чексиз ахборот маконида “ахборот хуружи” қилишга уринадилар.\nҲасадчи шундай «хусусият»га эгаки, бақрайиб турганча туҳмат қилишдан тап тортмайди. Тили ғийбатдан бошқа гапга «айланмайди». Ҳасад ўқи ила «кўролмайдиган» кишисини бадном қилмагунича ғийбат қилаверади. Бўлмағур миш-мишлар тарқатаверади. Севимли шоиримиз Абдулла Орипов ўша миш-мишчилар ҳақида жуда боплаб ёзган:\nУнинг миш-мишидан ранжиманг асло,\nНима бўлса, аслинаслида бўлган.\nОна қорниданоқ ўзи ҳам ҳатто,\nАсли миш-миш билан дунёга келган.\nБундай кимсалар ўзлари ўйлаб топган ёлғон-яшиқ гапларига ўзгаларни ишонтирмоқчи бўладилар. Соддадил, ишонувчан кишилардан тортиб казо-казоларгача лақиллатишга, ҳатто, улар орасига адоват уруғини сочишга устаси фаранг бўлади ҳасадгўйлар…\nҲасадгўй, ғийбатчилардан хафа бўлишга ҳожат йўқ. Асли насли, бўлари шу-да. Бироқ, туппа-тузик зиёли, масъул ходим ё бирор ташкилот раҳбари бўлатуриб ғийбатчлар «ноғорасига ўйнаган»лардан ранжисангиз арзийди. Чунки, ўша лаҳзада ҳасадгўй асл ниятига эришаётган бўладида…\nҲасад қилмайдиганлар ҳам борми, деган ҳақли саволга баралла айтадиган жавобимиз: ҳаётда эзгу мақсадли, маънавий етук, турфа иллатлардан йироқ, олижаноб кишилар жуда кўп. Улар қўша-қўша бахтга мушаррафдирлар. Фермерлик ва бошқа тадбиркорлик ишлари юришиб, ҳашаматли уйлар қурмоқдалар, машиналар олмоқдалар, дўконлар барпо этмоқдалар, элу юртига бош-қош бўлмоқдалар, жўшиб ижод қилмоқдалар…\nФарангларда ажойиб бир мақол бор экан: қўшним икки қаватли уй қурса, мен уч қаватли қилиб қураман. Ана сизга – тараққиёт. Маънавият ва маърифат равнақ топган элда шунақа олижаноб, эзгу ниятлар рўёбга чиқаверади, албатта. Демак, мустақил мамлакатимизда маънавият ва маърифатни равнақ топтириш қуёш нуридек зарур.\nҚоронғи, ташландиқ жойда ҳар хил ҳашоратлар ғимирлаб юргани мисол маънавиятсиз, маърифатсиз кимсалар «онги»да фисқу фасод урчиб кетиши ҳеч гапмас…\nКўп китоб ўқийдиган, уқиб мағзини чақадиган, миллий туйғуларга ташна, санъатга ошно, яратувчанлик ишқида юрган кишилар ҳасад деган иллатдан жуда йироқдир. Улар ҳавас ила яшайдилар. Гўзал турмуш – ҳаётларининг мағзи, мазмунидир.\nМустақил давлатимиз ўз автомобиллари билан донг таратмоқда. Ҳаётга қора кўзойнак ортидан қарайдиган айрим кимсалар бунга ҳавас қилдиларми ё ҳасад? Ўша чиройли машинадан фермер қўшнингиз ҳам сотиб олибди. Унга нисбатан кўнглингизда қандай ҳислар жўш урди: ҳавасми ё ҳасад?\nҚолгани виждонингизга ҳавола.\n(Ғафур Ғулом номидаги Адабиёт ва санъат нашриётида 2000 йилда\nчоп этилган «Адашган қиз қисмати» тўпламидан олинди)\nNext story Халқ депутатлари Олмазор туман Кенгашининг II чақириқ V сессияси ҳақида ахборот


ҚОҒОЗДА ҚОЛГАН ВАЪДАЛАР – Ferghana truth\nФуқароларнинг давлат идораларига ишончи нега сўнмоқда?\nБундан бир неча кун аввал ижтимоий тармоқларда “Фарғонада лой кўчалар қачон маҳаллий дастурга киритилади?” сарлавҳали мақоламиз эълон қилинган эди. Мақолага Фарғона шаҳридаги Ипак йўли МФЙнинг Шаббода кўчасидаги ҳолат юзасидан юборилган мурожаат асос бўлган. Унда шундай дейилган:\n“Ипак йўли МФЙ ҳудудида 5211 нафар, Шаббода кўчасида 500 нафар фуқаро истиқомат қилади. Шаббода кўчамизнинг йўллари асфальтлаштирилмаган. Йўлларнинг умумий узунлиги 5 км.дан ортиқ. Куз-қиш мавсумида ўқувчилар лойга ботиб, мактабга боргани қийналишмоқда. Шу кўча ҳудудидан 25-30 йиллар муқаддам уй-жой қуриш учун аҳолига ер участкалари берилган. Ҳозирда уйлар қуриб битказилиб, оилалар истиқомат қилмоқда. Лекин электр энергияси таъминоти ҳолати яхши эмас. Трансформатор ва электр истолбалари зарур.” Аризада 23 нафар маҳалла фаолларининг имзоси қўйилган.\nЎзбекистон “Адолат” СДП вилоят Кенгаши томонидан мазкур ҳолат юзасидан ўрганиш ишлари олиб борилди. Дарҳақиқат, Фарғона шаҳар Ипак йўли МФЙнинг Шаббода кўчасининг 5 км.га яқин ички йўллари 2015 йилдан буён ваъдалар берилиб, ҳанузгача асфалтьлаштирилмаганлиги, кўчаларда намгарчилик ва зах сувлари кўплиги сабаб, қиш мавсумида ёш болалар ва қарияларга лойгарчилик қийинчилик туғдирмоқда. Шунингдек, мазкур ҳудудда электр таъминоти узлуксиз эмаслиги, трансформатор эскириб, яроқсиз ҳолга келганлиги, электр токи қуввати пастлиги, 4 йилдан буён маҳаллий дастурга киритиш режалаштирилиб келинаётган бўлса-да, ўзгариш йўқлиги кузатилган.\nШундан сўнг, партия Кенгаши томонидан мутасадди ташкилот вакилларидан иборат ишчи гуруҳ ташкилланди. Жумладан, Фарғона шаҳар ички ишлар органлари фаолиятини мувофиқлаштириш бошқармаси, вилоят электр тармоқлари корхонаси, вилоят ободонлаштириш бошқармаси, вилоят “Маҳалла” жамғармаси, Фарғона шаҳар ҳокимлигига алоқа хатлари юборилди. Ва улар билан биргаликда Шаббода кўчасидаги аҳвол тўлиқ ўрганилди.\nЎрганишлар натижасида аниқландики, мазкур муаммолар борасида Фарғона шаҳар ички ишлар органлари фаолиятини мувофиқлаштириш бошқармаси бошлиғи, 3-сектор раҳбари Ҳаётжон Солиев томонидан жорий йил 3 октябрь куни ҳолат билан танишилган. Бир гуруҳ фуқароларнинг мурожаатлари юзасидан ўрганиш ишларига асосан маҳаллада далолатнома тузилган. 2020-2021 йилларда Давлат дастурига киритилиши ваъда қилинган. Афсуски, бу ваъдалар фуқароларнинг кўнглига малҳам бўлолмади. Чунки аввал ҳам мазкур масалалар юзасидан шу каби мурожаатлар қилинган ва худди шундай жавоблар олинган. Яъни, 2018 йилнинг октябрь ойида ҳам муаммолар юзасидан Фарғона вилояти “Сувоқава” давлат унитар корхонасига ҳолат маълум қилинганда, №01-10/2076 сонли жавоб хати билан Шаббода кўчасига 3 км. ичимлик суви тармоғи тортиш ишларини 2019 йилдаги давлат дастури асосида бажарилиши билдирилган. Фарғона шаҳар ҳокимлиги эса 12.07. 2018 йилдаги № 2087-01-22 сонли жавоб хати билан 2018 йил 3-чорак давомида Шаббода кўчаси тўлиқ асфальтлаштириб берилишини маълум қилган. Лекин бу маълумотлар фақатгина қоғозда қолиб кетди.\nШу ерда 20 йилдан буён яшайман,– дейди 54 ёшли Холмирза Давронов. – Кўчаларимиз лой, ҳар ким ўз ҳолича истолба қўйиб олган. Об-ҳаво ўзгарса, бирор фалокат юз бермасмикан, деб хавотирда турамиз. Ёмғир ёғса, кўчада юриб бўлмайди. Баъзан болалар, келинчаклар лойда йиқилиб тушадилар. Улар пойабзалларига целлофан кийиб юрадилар. Қарияларимиз эса умуман кўчага чиқолмайди. 2018 йилда бизга камчиликларни бартараф этиш юзасидан ташкилотлар томонидан қоп-қоп ваъдалар берилган. Ўша пайтда биз роса хурсанд бўлган эдик. Лекин, умидимиз пучга чиқди. Мурожаатимизга жавоб хатлари олганмиз. Аммо ижроси ҳақида сўрасак, мутасадди ташкилот вакиллари бундан бехабар эканлиги, маблағ ажратилмаганлиги ҳақида айтишади. Тўғриси, кимга ишонишни билмай қолдик. Давлат идораларига ишончимиз сўниб боряпти. Бизларни алдаб улар нимага эришади?\nОтахон ҳақ. Бу биргина унинг эмас, балки барча мазкур муаммолар туфайли қийналаётганларнинг фикри. Давлат ташкилотлари ортидан югура-югура чарчаган маҳалла аҳолиси бугун “қўлини ювиб, қўлтиғига урган”. Эндиликда 3-сектор раҳбарининг ваъдалари ҳам уларнинг кўнглига тасалли эмас, “яна ваъдами”, “хом ҳаёл”, “бир хил шаблондаги жавоблар” сингари гумонлар уруғини қадаяпти холос.\nЎзбекистон “Адолат” СДП матбуот котиби.\nTagged мурожаат, Фарғона


Қозоғистон ҳукуматига янги раис тайинланди\n26 феврал 2021, Тошкент вақти: 15:44\nҚозоғистон президенти Нурсултон Назарбоев мамлакат парламентининг душанба кунги мажлисида Асқар Мамин номзодини бош вазирликка тавсия қилди.\nМажлис (Қозоғистон парламенти) депутатлари Маминнинг номзодини қўллаб овоз берди.\nАсқар Мамин 21 февраль куни истеъфога чиққан бош вазир Бақитжан Сағинтаев ҳукуматида бош вазирнинг биринчи ўринбосари лавозимида ишлаган. Ҳукумат истеъфосидан кейин Маминга бош вазир вазифасини бажариб туриш юклатилган.\n53 ёшли Мамин аввалроқ «Казахстан Темир Жоли» (“Қозоғистон темир йўллари”) миллий темир йўл компаниясига раҳбарлик қилган, Остона ҳокими бўлган, Транспорт ва коммуникациялар вазири бўлган.\nҚозоғистон президенти Нурсултон Назарбоев 21 февралда ҳукуматни иқтисодиёт ривожини таъминлай олмаганликда, вазирларни халқ билан ишлай олмаганликда танқид қилиб, истеъфога чиқарган эди.\nБақитжан Сағинтаев етакчилигидаги ҳукумат икки ярим йилга яқин ишлади.


11:28 / 22 январь 2831 pdf Ўқиш режими + -\nБир куни подшоҳ вазирдан:\n«Нега хизматчим, ҳеч нарсаси йўқ бўлса ҳам, мендан кўра ҳаётида бахтлироқ, мен эса ҳамма нарсаси бор подшоҳ бўлсам ҳам, таъбим хира?» деб сўради.\nВазир унга «Ўша хизматчи билан «99 қоидаси»ни тажриба қилиб кўринг» деди.\nПодшоҳ ҳайрон бўлиб, «99 қоидаси нима?”, деб сўради. Вазир тушунтира бошлади:\n«Бир халтага 99 динорни солинг-да, халта устига «Ушбу 100 динор сизга ҳадя» деб ёзиб қўйинг. Қоронғу тушганда, халтани ўша ходимнинг эшиги олдига қўйиб, эшикни таққиллатиб, у ердан узоқлашинг, сўнг нима юз беришини кузатиб туринг».\nПодшоҳ вазир айтганидек қилди. Эшиги олдидаги халтани олган ходим уйига кириб, пулни санаб кўрди. Қараса, бир динор кам экан. «Бир динор ташқарига тушиб қолган бўлса керак» деди. Ўзи ва оила аъзолари кўчага чиқиб бир динорни ахтара бошлашди. Тун ҳам ўтиб бўлди, улар эса ҳамон пулни қидиришарди. Динорни топиша олмагани учун отанинг ғазаби тошди. Бироз олдин тинч турган одам энди оила аъзоларига ғазаб қилаётган эди. Чунки бир динор топилмаган эди. Эртаси куни ходим фикри тарқоқ, таъби хира, қовоғи солиқ, хўмрайган бир аҳволда подшоҳнинг ҳузурига борди. Шунда подшоҳ «99 қоида»нинг моҳиятини тушунди. Бу моҳият «Биз ўзимиздаги 99 та неъматни унутамиз» деган хулосадир.\nҲа, Аллоҳ таоло бизга қанчадан қанча неъматларини берган ва бермоқда. Биз эса бошқаларнинг пулига, кийимига, машинасига, уйига қараб, ўзимиздаги неъматларни унутамиз. Қўлимизда турган неъматни санаш, қадрига етиш ва унинг учун Роббимизга ҳамду сано айтиш ўрнига, ҳали берилмаган неъматни қидириб, кутиб ҳаётимизни шукрсиз ўтказиб юборамиз.\n«Ва Роббингизнинг «Қасамки, агар шукр қилсангиз, албатта, сизга зиёда қилурман. Агар куфр келтирсангиз, албатта, азобим шиддатлидир», - деб эълон қилганини ҳам эсланг» (Иброҳим сураси, 7-оят).\nАллоҳ таолонинг берган неъматига шукр қилиш ва ўша неъматни Унинг тоатига ишлатиш давомли бўлса, Аллоҳ таолонинг фазли ила неъмат ҳам давомли ва зиёда бўлади. Агар Аллоҳ таолонинг берган неъматига шукр қилинмаса, устига-устак, ўша неъмат Аллоҳ таолога маъсият бўладиган ишларга ишлатилса, бу нонкўрлик, куфрони неъмат бўлади. Бунда энди бор неъмат ҳам қўлдан кетиб, унинг ўрнига ўша нонкўрлик учун Аллоҳ таолонинг азоби келади.\n«Роббим менга Макканинг Батҳосини олтин қилиб беришини таклиф қилди. Мен: «Йўқ, эй Роббим! Лекин бир кун тўйиб, бир кун оч бўлганим яхши, - деб уч ёки шунга ўхшаш айтдилар ва давомида: – Оч қолсам, Сенга тазарру қилиб, Сени зикр қилурман. Тўйган чоғимда Сенга шукр қилиб, ҳамд айтурман», дедим», дедилар».\nҚаранг, Пайғамбаримиз соллаллоҳу алайҳи васаллам Аллоҳ таолодан бойлик, молу дунё сўрамаяптилар. Балки фақирона ҳаётни ихтиёр этяптилар. Оч қолганларида, Аллоҳ таолога тазарру қилиб, У Зотни зикр қилишлари, тўйганларида эса, У Зотга шукр қилиб, ҳамд айтишларини баён этмоқдалар.\nБиз умматлар севикли Ҳабибимиз соллаллоҳу алайҳи васалламнинг хулқларини, шукрларини, зикрларини, бутун ҳаётларини яхшилаб ўрганиб, амал қилишимиз лозим.\nУмар ибн Абдулазиз раҳимаҳуллоҳ дедилар: «Аллоҳ азза ва жалланинг неъматларини Аллоҳ таолога шукр қилиш билан боғлаб қўйинглар!».\nАллоҳ таоло бизга қандай неъмат ато этган бўлса, раҳмати сабабли ато этгандир. Аллоҳ таоло бизга қайсидир неъматни бермаган бўлса, Ўзига маълум ҳикмати туфайли бермагандир.\nШундай экан, қўлимиздаги 99 та неъмат учун Аллоҳ таолога шукр қилайлик ва У Зотдан неъматларини зиёда этишини сўрайлик!\nАллоҳ таоло барчамизни неъматга тўғри шукр қиладиган бандаларидан қилсин ва нонкўрлик, ношукрликдан асрасин!\nУ Зот барчамизни Ўзининг ҳидоятидан айирмасин ва хотимамизни чиройли қилсин!\n09:36 / 22 январь 338\nЎғлим намозингни кечиктирма, Аллоҳ қиёматда кечиктириб қўймасин!\n12:40 / 22 январь 1434\n1783 19:06 / 27.03.2020\nМусулмонларнинг илм борасида эришган ютуқлари (учинчи мақола)\nБиринчи шифохона умавийлар сулоласининг вакили Валид ибн Абдулмаликнинг даврида, 707 милодий йилда қурилган. Унинг барча сарф ndash харажатларини давлат қилган. давоми...\n1155 15:00 / 29.05.2020\n1463 11:00 / 02.09.2021\nМиссионерлик лотинча .missio, феълидан олинган бўлиб, .юбориш,, .вазифа топшириш,, миесионер эса вазифани бажарувчи деган маъноларни англатади. Умумий маънода давоми...\n5774 17:10 / 30.03.2019


“Ҳазрати Имом”да таровеҳ таровати (фотолавҳа)\n- Май 27, 2017\nРамазоннинг биринчи туни мустақил юртимизнинг мингга яқин жоме масжидларида хатми Қуръон бошланди. Жумладан, бу кеча “Ҳазрати Имом” мажмуасининг ёзги намозгоҳида ҳам таровеҳ намози ўқилди. Масжид ҳовлисига аста-секин қўллари меҳнатда қаварган, кўзлари Рамазон шукуҳи ила чақнаган, юзлари нурли, ёшлари улуғ отахонлар ҳамда таровеҳ намозида Аллоҳнинг муборак каломига соме бўлишни интиқлик билан кутган намозхонлар кириб кела бошладилар. Бир зумда намозгоҳ Қуръон мухлислари билан тўлиб тошди.\nДастлаб, муфтий ҳазратлари муборак Рамазон ойи билан барчани табриклаб, дуолар ижобат бўладиган дамларни ғанимат билиш, юртнинг тинч-осойишталиги хотиржам ибодат қилиш гарови эканини таъкидлаб, яратгандан бу неъматларни янада зиёда қилишини сўраб, дуо қилдилар. Сўнгра таровеҳ намози бошланиб, Каломуллоҳнинг тиловати қалбларга сурур ва фараҳ бахш этди.\nТаровеҳ намози ўқиб бўлингач, намозхонлар муфтий ҳазрат билан баралла дуога қўл очиб, Рамазони шарифга етказгани учун Аллоҳ таолога ҳамду санолар айтишди. Ҳамда Яратгандан юртимиз тинчлигини, осмонимиз мусаффолигини, халқимиз бунданда фаровон бўлишини сўрашди. Зеро, намоз сўнгида қилинган дуо ва илтижолар мустажобдир.\nРаҳмат даҳасининг биринчи туни, таровеҳ намозининг ўттизидан бири орқада қолди. Қуръон мухлислари – намозхонлар бу ойни дақиқ билиб, тилларида истиғфор билан, бирин-кетин уйларига қайта бошладилар. Аллоҳ таоло бу ойни барчамизга муборак, ўйлаганимиздан ҳам баракали қилсин.\n2187 марта ўқилди\nДругие материалы в этой категории: « Charm of Taraweeh in the main mosque\tفضيلة صلاة التراويح »


MacBook Pro савдолари рекорд ўрнатмоқда\n14:15 / 10.11.2016\nЯқингинада тақдимоти бўлиб ўтган MacBook Pro ноутбуги савдолари янги рекордларни ўрнатмоқда, деб хабар қилмоқда Forbes журнали Slice Intelligence томонидан ўтказилган тадқиқот натижаларига асосланган ҳолда.\n«Савдолар бошланганидан сўнг беш кун ичида онлайн харидорлар янги MacBook Pro учун сарфлаган умумий маблағи 2016 йилнинг ўтган даврида бошқа турдаги ноутбуклар учун сарфланган пулларнинг жами қийматидан ошиб кетди. Катта ишонч билан айтиш мумкинки, бу купертинолик мутахассисларнинг улкан ютуғидир», — дейилади Slice Intelligence матбуот баённомасида.\nApple компанияси беш кун ичида MacBook Pro ноутбукларини сотишдан топган даромади, бошқа ишлаб чиқарувчиларнинг бир йил мобайнида топган даромадини ортда қолдирган. Таъкидланишича, илк икки кунда талаб анча юқори бўлган.\nУшбу натижалар қисман MacBook Pro ноутбукларининг ўта қимматлиги билан изоҳланади. Янги ноутбуклар қатори аввалгиларидан анча қиммат туради. Жумладан, энг арзон, Touch Bar ўрнатилмаган моделининг нахри 1499 доллар этиб белгиланган. Интерфейснинг янги намунасига эга бўлиш учун яна 300 долларнинг баҳридан ўтиш лозим бўлади. 15 дюймли экранга эга ноутбукка 2399 доллар тўлаш керак бўлади.\nрекорд Apple MacBook Pro


Уйда коронавирус юқтириб олиш мумкинми? Вирусолог жавоб берди | Qalampir.uz\nУйда коронавирус юқтириб олиш мумкинми? Вирусолог жавоб берди\nСаломатлик\t06 Май 12:11 5999\nУйда ҳам коронавирусни юқтириб олиш эҳтимоли бор. Бу ҳақда вирусолог, тиббиёт фанлари доктори, профессор Анатолий Альштейн маълум қилди.\nМутахассис вирусни озиқ-овқат ёки сув орқали юқиши мумкинлигини таъкидлади. Унинг сўзларига кўра, бу ҳолатда касаллик ичак инфекцияси сифатида ривожланади.\n“Қандай бўлмасин, сиз қайнатилган сувдан фойдаланишингиз, мева-сабзавотларни ювишингиз, маҳсулотларга иссиқлик билан ишлов беришингиз керак — бу ичак инфекциясининг олдини олиш учун одатий ҳимоя“, дейди Альштейн.\nШу билан бирга, вирусолог уйда коронавирус билан касалланиш эҳтимолини паст даражада баҳолади. Шунингдек, мутахассис инфекция манбайи бўлиши мумкин бўлган одамлар билан мулоқотда бўлганда, касаллик юқтириш хавфини қандай камайтириш ҳақида маслаҳат берди.\n“Бунинг учун ниқоблардан фойдаланинг, қўлларингизни мунтазам ювинг ва ўзингизни иложи борича узоқроқ тутишга ҳаракат қилинг, йаъни бошқа одамдан камида икки метр нарида туринг“, дейди вирусолог.\nШунингдек, Альштейн вирус зарралари жойлашиши мумкин бўлган нарсаларнинг сиртини доим тоза тутишни тавсия қилади.\n29 Май 17:40 52527\n28 Май 21:12 44269\n27 Май 20:39 38452\n29 Май 09:48 35267\n29 Май 21:45 35049


"Хоразмлик қизлар" можароси қайта бошланадими? - BBC News O'zbek\nImage caption Жаҳонгир Отажонов Юлдуз Усмонова ва Озода Нурсаидова якунлаган жанжални қайта бошламоқчими?\nЎзбекистонлик таниқли хонанда Жаҳонгир Отажонов март ойида Тошкентдаги Туркистон саройида ўтадиган концертида Юлдуз Усмоновага жавоб қўшиғини айтишини маълум қилди.\nБу ҳақида дарё.уз сайти мухбири Феруз Муҳаммад хабар тарқатди.\nБу қўшиқда Юлдуз Усмоновадан хоразмлик қизларга ҳасад қилмаслик сўралган ва у хоразмлик қизларнинг тиззасигача ҳам чиқа олмаслиги айтилган.\nКонцерт дастури олдидан Ёшлар ижод саройида матбуот анжумани ўтказган Жаҳонгир Отажонов "опа-сингиллари бор Хоразм йигити" бўлгани учун Юлдуз Усмонованинг "Хоразмлик қизлар" қўшиғига жавоб қайтарилишини лозим деб ўйлаганини айтди.\n2006 йилги концертида қўшиқни тақдим этган Юлдуз Усмонова хоразмлик қўшиқчи ва раққоса аёлларни "лўли бозори"га ўхшатганди.\nУнинг қўшиғида, хусусан, қўйидаги мисралар бор:\nЕнгил-елпи тақ-туқлардан воз кечинг\nКим қиз дейди ёши қирқдан ошганини\nКўринг энди машҳурликка шошганини\nХоразмлик қизлар босди Тошканини.\nБу қўшиққа тайёрлаган жавоби ҳақида гапирар экан, Жаҳонгир Отажонов аслида қўшиқни бир неча йил аввал ёзгани, аммо у вақтда Усмоновага тош отишни ўзига жоиз кўрмаганини билдирди.\n"Бугунги кунда улар ҳам ижод қилишни бошладилар. «Хуш келибсиз Хоразмга» деб номланган қўшиғимизни Юлдуз Усмоновага бағишлаб ёзганман. Чунки ўшанда «Хоразмлик қизлар ҳамма ёқни босиб кетди» деган гап менинг иззат-нафсимга теккани учун, мен ҳам шунга яраша фикрларимни қўшиқ билан тасвирлаган жойларим бор", - деди у.\nСўнгра Отажонов журналистларнинг илтимоси билан Юлдуз Усмонованинг қўшиғига жавоб тариқасида куйлашни режалаштирган қўшиғининг бир қисмини шеър тарзида айтиб берди:\nТақдимоти кутилаётган қўшиқ Юлдуз Усмоновага берилган илк жавоб эмас. 10 йил аввал Ўзбекистоннинг энг таниқли хонандаларидан бўлган Озода Нурсаидова ҳам "Хоразмлик сингиллар" қўшиғи билан ўзбек эстрадаси мадоннаси бўлмиш Усмоновани "койиганди":\n"Баракаси сочилган бағрикенг Тошканини\nЭркалайди бирдайин бағрига шошганини\nХалқдан буюк устоз йўқ,\nУ билмаса, ким билар?\nЎзи жиловлаб қўяр ҳаддидан сал ошганни\nЎксимангиз, ранжиманг, хоразмлик сингиллар,\nЁнингизни олгани мен турибман, мен борман".


СУВДАН ТЕЖАБ ФОЙДАЛАНИШ » Bulung‘ur hayoti газетаси\nGazeta: admin Қўйилган сана: 30-12-2019, 10:11 Рукун: Янгиликлар / ТУМАН ХАЁТИ Кўрилди 165\nдеҳқонга наф келтиради\nҚишлоқ хўжалиги маҳсулотлари етиштиришда сувнинг аҳамияти беқиёс. Деҳқончилик агротехникасига амал қилган ҳолда сувдан қулай муддатларда, оқилона фойдаланибгина парваришдаги экинлардан мўл ҳосил етиштириш мумкин.\nҲозир қиш фасли. Деҳқон учун қишда ҳам иш етарли. Ҳадемай қиш чекиниб, юртимизда баҳор нафаси уфуриб, деҳқончилик ишлари авжига чиқади.\nҲар бир деҳқон сув йўллари – ариқ-зовурларни тозалаш ишларига ҳозирдан, қулай дамларда эътибор қаратиб, ғайратни сусайтирмаса ўзи наф кўради. Бу ҳам баҳорги деҳқончиликка ўзига хос тайёргарлик саналади.\nДеҳқон бажараётган ишини номига, қўл учида қилмаслиги, ариқ-зовурларни яхшилаб тозалаши шарт. Бунга амал қилсагина экинларни суғориш пайти – баҳор ва ёз ойларида самараси яхши бўлади. Чунки, суғориш мавсумида сув чуқур ва тозаланган ариқдагина яхши оқади, исроф бўлмайди ва суғорилаётган экиннинг чанқоғини яхши босади. Шу боисдан экинидан мўл ва сифатли ҳосил етиштиришни кўзлаган ҳар бир деҳқон шу кунларда бажариладиган ишларни талаб даражасида амалга ошириши келгусида ўзи учун наф беради.\nҳузуридаги Агросаноат мажмуи устидан назорат\nқилиш инспекцияси Булунғур туман бўлими


Жанубий Кореядаги ёнғинда ўзбекистонлик талаба вафот этди - xabar.uz\nЖанубий Кореядаги ёнғинда ўзбекистонлик талаба вафот...\nЖанубий Кореядаги ёнғинда ўзбекистонлик талаба вафот этди\n10.05.2019 15:09 0 1913\nЎзбекистоннинг Корея республикасидаги элчихонаси маълумотларига кўра 2019 йилнинг 9 май куни Сеул шаҳрида яшайдиган ўзбекистонлик талабалар Мутал Йўлдошев (1997 йилда туғилган) ва Фаррух Мўминовнинг (1996 йилда туғилган) квартирасида ёнғин содир бўлган. Натижада Ф.Мўминов воқеа жойида вафот этган. М.Йўлдошев иккинчи даражали куйиш жароҳатини олган ва шошилинч тиббий ёрдам кўрсатиш учун Ҳанил касалхонасига олиб борилган. Бу ҳақда ТИВ ахборотида маълум қилинди.\nКонсул ва яқин дўстлари иштирокида марҳумни аниқлаш борасида амалиёт ўтказилди. Дипломатик ваколатхона вакиллари М.Йўлдошевнинг аҳволидан ҳам хабар олган. Врачлар беморнинг ҳолатини оғир деб баҳоламоқда.\nҲозирда полиция томонидан ёнғин сабабларини ва ҳодисага сабаб бўлган бошқа барча омилларни аниқлаш учун тергов олиб борилмоқда.\nЭлчихона Ўзбекистон фуқаролари билан боғлиқ мазкур ҳолатни назоратда ушлаб тургани ва Ўзбекистонга жўнатиш масаласи устида иш олиб бораётгани хабар қилинган.\nталаба Жанубий Корея ёнғин\nЖамият 14/07, 09:33\nБекободдаги чиқиндилар полигонидаги ёнғин ҳақида яна расмий маълумот берилди\nТехнология 12/07, 18:19


Евда Абрамов: Баъзи вазирликлар депутатлар билан ҳам ҳисоблашишмайди\n19 ßíâàðü 2017 13:02 1667\n«Биз сайловчиларимиздан тушган мурожаатларни тегишли давлат идоралари ва вазирликларга юборсакда, улардан айримларигина жавоб қилишади холос», дейди Озарбайжон Миллий Мажлиси депутати Евда Абрамов Бокуда ўтказилган Инсон ҳуқуқлари бўйича қўмита йиғилишида.\nБу ҳаракатни депутат парламентга нисбатан ҳурматсизлик сифатида баҳолади: «Бундай ҳолатда фуқаролар Миллий Мажлисдан хафа бўлишади. Чунки, улар биздан жавоб кутадилар. Вазирлик ва идораларнинг биз депутатлар билан ҳисоблашишмаслигини қаердан билсинлар», дея унинг сўзларини келтирмоқда Azeri.Today .\nШунингдек, депутат ўзининг баъзи ҳамкасбларини қуруқ сафсатабозликда айблади: «Биз ўзимизга танитиш учун фаолият олиб бормаймиз. Баъзи бир депутатлар ўзларини реклама қилишади. Айрим ҳамкасбларим самолётда қандай кофе ичишгани тўғрисида ҳам медиага хабар беришади. Бундай реклама нима учун керак?»\nДепутат Таир Керимли баъзи вазирлик ва идораларни депутатлик сўровларига нисбатан ҳурматсизлик қилишда айблади: «Шундай идоралар борки, раҳбарларини қўйинг, ҳатто уларнинг ёрдамчилари ҳам бизга жавоб беришмайди. Биз сайловчилар муаммоларини ким билан ечамиз унда?»


Олимлар: коронавирус бозордан эмас, лабораториядан тарқалган... - Parstoday\nОлимлар: коронавирус бозордан эмас, лабораториядан тарқалган...\nмарт 27, 2020 00:06 Asia/Tashkent\nХитойлик 2 нафар биолог олимлар коронавирус тарқалиши қаердан бошланганини хабар қилишди. Улар айтишига қараганда вирус денгиз маҳсулотлари бозоридан келиб чиқмаган.\nХитойлик икки нафар биолог олимлар Ботао Сяо ва Лей Сяо коронавирус ҳақиқатда келиб чиқиши мумкин бўлган жойни аниқлашди. Уларнинг хулосасига кўра, вирус денгиз маҳсулотлари бозоридан эмас, балким бозор яқинида жойлашган илмий лабораториядан келиб чиққан бўлиши мумкин.\nОлдин ОАВларда тарқалган маълумотларга кўра, коронавирус биринчи юқиш ҳолати Ухан бозорида кўршапалакдан одамга ўтган деб тахмин қилинган эди. Лекин биологлар Ботао Сяо ва Лей Сяо аниқлашига кўра, ушбу бозорда кўршапалаклар умуман сотилмаган. Шунингдек Уханда ушбу жонзотларни овқатга ишлатиш анъанаси ҳам йўқ. Демак, бу ерда одамлар кўршапалакдан касаллик юқтириш эҳтимоли жуда кам.\nШунингдек биологлар айтишига қараганда, Ухандаги бозордан 12 км масофада Ухан вирусология институтига тегишли бўлган яна бир лаборатория бор. У ерда 2002-2003 йилларда эпидемияга айланган атипик пневмония вируси SARS-CoV билан тажрибалар ўтказилган ва ушбу вируснинг янги турини етиштиришган. Биологлар айтишига кўра, ушбу янги вирус эҳтиётсизлик оқибатида лабораториядан чиқиб кетган бўлиши мумкин.\nОлимлар айтишига қараганда, уларнинг ушбу фикрлари албатта, янада чуқуроқ текширувни талаб қилади, лекин бир нарса аниқ-ки, ушбу лабораториялар одам гавжум шаҳардан узоқроққа кўчирилиши керак.\nКоронавирус Италияни ер тишлатди: Нега?


Расулуллоҳ соллаллоҳу алайҳи васалламнинг умр йўлдош сифатидаги фазилатлари – oliymahad.uz\n“(Эй, имон келтирганлар!) Сизлар учун – Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир” (Аҳзоб сураси, 21 оят).\nРасулуллоҳ соллаллоҳу алайҳи васаллам ўз аҳлларига жуда меҳрибон ва раҳмли бўлганлар. Оиша онамиздан ривоят қилинади: “Бир куни Расулуллоҳ соллаллоҳу алайҳи васаллам билан сафарда кетаётган эдик. Бир ялангликка етганимизда тўсатдан мунчоғим узилиб тушиб қолди. Шунда Набий соллаллоҳу алайҳи васаллам уни қидириш учун тўхтадилар. Одамлар ҳам тўхташди. Ҳолбуки ичишлик учун на одамларда, на бир яқин атрофда сув бор эди. Одамлар Абу Бакрнинг олдига бориб: ”Оишанинг нима қилганини кўрмайсизми?! Расулуллоҳ соллаллоҳу алайҳи васалламни ва У зот билан бирга одамларни ҳам тутиб қолди-ку! Одамлар суви бор жойда ҳам эмаслар, ўзлари билан сувлари ҳам йўқ”, дедилар. Расулуллоҳ соллаллоҳу алайҳи васаллам чарчаб тиззамга бошларини қўйиб ухлаб қолдилар. Шу пайт отам Абу Бакр розияллоҳу анҳу келиб: “Шундай тақчиллик нозик пайти ҳам Расулуллоҳ соллаллоҳу алайҳи васалламни тўхтатасанми?” – деб мени койидилар. Койиш асносида мени шундай турткилардиларки, Расулуллоҳ соллаллоҳу алайҳи васаллам уйғониб кетмасинлар деб зўрға қимирламай ўтирардим. У зот ҳам ухлаб туриб, сувсиз бўлиб қолгандилар. Шунда Аллоҳ таоло таяммум оятини нозил қилди. Дарвоқе, Усайд ибн Хузайр: “Эй Абу Бакрнинг оиласи, сизларнинг баракангиз туфайли!” – деди. Оиша розияллоҳу анҳо сўзларида давом этиб: Кейин мен минган туяни турғизган эдик, мунчоғимни ўшанинг тагидан топдик” (Имом Бухорий ривояти).\nЭнди яна Расулуллоҳ соллаллоҳу алайҳи васалламнинг оилаларига қайтайлик. Бир куни сафарда София онамиз минган улов орқада қолиб кетади. Расулуллоҳ соллаллоҳу алайҳи васаллам олдиларига келганларида София онамиз йиғлаб: “Мени секин юрадиган уловга миндирибсиз”, – дейдилар. Набий алайҳиссалом эса онамизнинг кўз ёшларини артиб, юпатдилар (Насаий ривояти).\nНўъмон ибн Башир розияллоҳу анҳудан ривоят қилинган ҳадисда шундай дейилади: “Абу Бакр розияллоҳу анҳу Расулуллоҳ соллаллоҳу алайҳи васалламнинг ҳузурларига келганларида Оиша розияллоҳу анҳонинг баланд овозда гапираётганлигини эшитди ва яқин келиб: “Эй Умму Румоннинг қизи, Расулуллоҳ соллаллоҳу алайҳи васалламнинг ҳузурида ҳам овозингни баланд қиласанми?!” – дея койидилар. Расулуллоҳ соллаллоҳу алайҳи васаллам ораларини ажратдилар ва кетгач: “Сен билан ҳалиги кишининг орасини ажратганимни кўрдингми?” – дедилар. Бироз вақт ўтгач Абу Бакр розияллоҳу анҳу қайта келиб, киришга изн сўраганларида Расулуллоҳ соллаллоҳу алайҳи васаллам Оиша онамизни кулдириб ўтирган эдилар. Шунда Абу Бакр розияллоҳу анҳу: “Жанжалларингизга шерик қилганингиздек, қувончингизга ҳам мени қўшинглар”, – дедилар (Имом Аҳмад ривояти).\n590500cookie-checkРасулуллоҳ соллаллоҳу алайҳи васалламнинг умр йўлдош сифатидаги фазилатлариno\nОлдингиТошкент ислом институтида “Конституция ҳафталиги” бўлиб ўтмоқдаКейингиЎзбекистон Республикаси Конституцияси қандай ишлаб чиқилган эди?


Ўзбекистон Ёзувчилар уюшмаси » УЛУҒ ШОИРГА ЭҲТИРОМ\nАсосий Адабий суҳбатлар УЛУҒ ШОИРГА ЭҲТИРОМ\nУлуғ рус шоири А.С.Пушкин таваллудининг 218 йиллиги муносабати билан Тошкент шаҳридаги Халқлар дўстлиги хиёбонида жойлашган шоир ҳайкали пойида тантанали маросим бўлиб ўтди. Унда Россиянинг Ўзбекистондаги элчихонаси вакиллари, таниқли шоирлар, ёзувчилар, таржимонлар, адабиётшунослар, жамоатчилик вакиллари, талаба-ёшлар ва Оммавий ахборот воситалари ходимлари иштирок этди.\nТадбирни Ўзбекистон Ёзувчилар уюшмаси раиси, Ўзбекистон халқ ёзувчиси Муҳаммад Али кириш сўзи билан очди ва бошқариб борди.\n— Александр Сергеевич Пушкин фақатгина рус шоири эмас, у жаҳон халқлари шоиридир, — деди у ўз сўзида. — Чунки, шоир ўз ижодида озодлик, севги-муҳаббат, инсонпарварлик, эзгулик каби умуминсоний ғояларни бадиий маҳорат билан тараннум этган. Шу билан биргаликда ўз халқининг тил бойликларини, маданиятини, миллий қадриятларини шеърият тилида баланд пафос билан куйлаган. Асарларида ҳаётни қаламга олган, инсоннинг орзу-армонлари, ишончу умидини таъсирчан ва жозибали оҳангда ифодалаган. Шоир умуминсоний маданият тараққиётига хизмат қилган. Шунинг учун Пушкин асарларини дунё халқлари ҳамиша юксак қадрлайди.\nРоссия Федерациясининг Ўзбекистон Республикасидаги фавқулодда ва мухтор элчиси Владимир Тюрденев, Ўзбекистон Республикаси Вазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитаси вакили Сергей Миронов, “Россотрудничство”нинг Ўзбекистондаги ваколатхонаси раҳбари Виктор Шулика, Ўзбекистондаги Рус маданияти маркази раиси Александр Аристов ўзбек ва рус халқларининг адабий алоқаларида А.С.Пушкин ижодининг аҳамияти, шоир шеърларининг Ойбек, Ҳамид Олимжон, Зулфия, Миртемир каби улуғ шоирлар томонидан ўзбек тилига юксак бадиий маҳорат билан таржима қилингани, Тошкентда Пушкин ҳайкалининг ўрнатилиши тарихи, Ўзбекистон Республикасининг Биринчи Президенти Ислом Каримов ташаббуси билан шоир ҳайкалининг Тошкент шаҳрининг марказидаги сўлим хиёбонга кўчирилиши, Ўзбекистон Республикаси Президенти Шавкат Мирзиёев томонидан Пушкин ҳайкали жойлашган майдонда Халқлар дўстлиги хиёбони ташкил этилиши ва бу жойнинг пойтахтнинг энг гўзал хиёбонларидан бирига айлантирилиши, ўзбекистонлик китобхонларнинг шоир ижодига бўлган юксак эҳтироми ҳақида сўзладилар.\n“Ўзбекистон адабиёти ва санъати” газетаси “Назм ва наср” бўлими мудири, шоир Ҳумоюн Акбаров А.С.Пушкин шеърларидан она тилимизга ўгирган янги таржимасини ўқиди.\nТадбирда Пушкин ижодини тарғиб этиш, шоир шеърларини ифодали ўқиш бўйича ўтказилган халқаро танлов ғолибларига “Россотрудничство” ташкилотининг мукофотлари топширилди, Рус маданият маркази томонидан тайёрланган мусиқий композиция намойиш этилди.\nТадбир иштирокчилари А.С.Пушкин ҳайкали пойига гуллар қўйишди.\nСайт бўлими: Адабий суҳбатлар, Адабий ҳаёт


30.09.2019 — Chiroqchit.UZ\nҚашқадарёда давлат мукофотига муносиб кўрилган ўқитувчи ва мураббийлар орасида чироқчилик устоз Мирза Туйғунов ҳам бор\nЎзбекистон Республикаси Президентининг 2019 йил 27 сентябрдаги «Ўқитувчи ва мураббийлар куни муносабати билан таълим-тарбия тизимида алоҳида ўрнак кўрсатган ходимлардан бир гуруҳини мукофотлаш тўғрисида»ги фармони билан бир гуруҳ қашқадарёлик ўқитувчи ва мураббийлар фахрий унвонлар билан тақдирланди. «Меҳнат шуҳрати» ордени билан Иркаев Абдурахим Панджиевич – Қарши давлат университетининг миллий ғ... »\nМустақиллик йилларида миллий истиқлол ғояси халқимизнинг миллий тикланишига хизмат қилди. Ғоявий курашларда кунимизга яради. Халқимизни бирлаштирди, бузғунчи ғоялар моҳиятини тушунтирди. 2017 йилдан бошлаб Ўзбекистон ўз тараққиётининг янги – Миллий юксалиш босқичига кирди. Конституциямизга асосланган, халқимизнинг туб манфаатларига жавоб берадиган Ўзбекистонни ривожлантиришнинг Ҳаракатлар стратеги... »\nБугун 1 октябрь — Ўқитувчи ва мураббийлар куни! Шу куни бизга сабоқ берган, ҳаёт сўқмоқларидан одимлаб боришимизда устозлик қилган ва бу вазифани айни пайтда ҳам шараф билан бажариб келаётган инсонларни касб байрамлари билан табриклашга ошиқамиз. Албатта, ҳар биримиз исталган соҳада меҳнат қилмайлик, устоз ва мураббийларга эҳтиёж сезамиз. Аввалига мактабгача таълим муассасаси, кейин ... »\nОила қуриш инсон ҳаётидаги энг масъулиятли ишлардандир. Мамлакатимизда оила институтини янада мустаҳкамлаш ва ривожлантириш, айниқса, ёш оилаларнинг ҳуқуқий ва ижтимоий-иқтисодий манфаатларини ҳимоя қилиш борасида кенг кўламли ишлар амалга оширилмоқда. Ҳар бир оила мустаҳкам пойдеворга эга бўлишига эришиш, жамиятда ҳар бир гўдакнинг соғлом туғилиши ва яшаб кетишини тўла кафолатлайдиган зарур шарт-... »\nДИНИЙ ЭКСТРЕМИЗМ ВА ТЕРРОРИЗМ ЖАМИЯТ ТАРАҚҚИЁТИГА ТЎСИҚ\nДин кишиларни ҳамиша яхшиликка, эзгу ишларга чорлаган. Жумладан, ота — боболаримизнинг муқаддас эътиқоди бўлган Ислом дини ҳам юксак инсоний фазилатларнинг шаклланишига хизмат қилган. У туфайли халқимиз минг йиллар мобайнида бой маънавияти ва мероси, ўзлигини омон сақлаб келди. Инсонларнинг диний эътиқодидан фойдаланиб, экстремистлар ва террорчилар томонидан ислом байроғи остида содир этилаё... »


17:07 / 28.08.2017\nКуни кеча Президент Шавкат Мирзиёевнинг “Ўзбекистон Республикасининг фан ва техника, адабиёт, санъат ва меъморчилик соҳасидаги Давлат мукофотларини бериш тўғрисида”ги фармони билан республикадаги бир гуруҳ етакчи мутахассислар қаторида тиббиёт ходимлари ҳам мукофотланди.\nПрезидентимиз фармонига кўра, тиббиёт фанлари доктори, профессор Мирзағолиб Тиллашайхов, Ўзбекистон Республикаси Соғлиқни сақлаш вазирлиги бош физиатри, тиббиёт фанлари доктори Наргиза Парпиева, тиббиёт фанлари номзоди Вера Белоцерковец “Ўзбекистон Республикасида аҳолига кўрсатиладиган силга қарши хизматни такомиллаштиришнинг фундаментал асосини яратиш” амалий тадқиқоти учун фан ва техника соҳасида иккинчи даражали Давлат мукофотлари билан тақдирланди. Бу ҳақда Соғлиқни сақлаш вазирлиги Ахборот хизмати хабар бермоқда.\nБутун дунё олимлари хавотирига сабаб бўлаётган сил касаллигининг тарқалиши катта ижтимоий аҳамият касб этиб, барча давлат ва ҳамкор ташкилотларнинг диққат-эътиборида бўлиб келмоқда. Глобал муаммо тусини олган мазкур касаллик Ўзбекистон тиббиёт мутахассисларининг ҳам янгича ёндашув ва даволаш тизими асосида иш тутишларини тақозо этмоқда.\n— Жаҳон соғлиқни сақлаш ташкилотининг маълумотига кўра, йилига 8,6 миллион киши ушбу хасталикка чалиниб, 1,43 миллион бемор силнинг турли асоратлари туфайли вафот этади, — дейди тиббиёт фанлари доктори Наргиза Парпиева. — Юртимизда сил касаллигининг олдини олиш, ташхислаш, даволаш ва эпидемиологик кузатув тадбирларини такомиллаштириш босқичма-босқич амалиётга татбиқ этиб келинмоқда. Илгари марказимизда ҳафтасига 4 дона жарроҳлик йўли билан даволаш усули ўтказилар эди. Бу рақам мавжуд эҳтиёжга нисбатан жуда кам эди. Ҳозирги кунга келиб, эса илмий марказ клиникасида ҳафтасига 30 дан зиёд жарроҳлик амалиёти қўлланилмоқда. Амалга оширилаётган жарроҳлик усулларининг 60 фоиздан зиёдини юқори технологияли даволаш усуллари ташкил қилаётгани, айниқса, эътиборли. Бунинг натижасида 2016 йил якунига келиб, силнинг асосий эпидемиологик кўрсаткичлари ҳисобланган касалланиш ва ўлим кўрсаткичлари 100 минг аҳолига нисбатан 2 ва 3,5 баробар камайди. Аммо бу рақам биз кўзлаган натижа эмас. Олдимизда бажарилиши лозим бўлган вазифалар бисёр. Айниқса вилоятлар, чекка туманлар кесимида бажариладиган даволаш-профилактика ишлари сифатини оширишим лозим.\n— Ҳамкасбларимиз билан аҳолига кўрсатиладиган силга қарши хизматни такомиллаштиришнинг фундаментал асосини яратиш бўйича олиб борган амалий тадқиқотимиз бугун дунё тиббиётини ўйлантираётган долзарб муаммолар ечимига қаратилган, — дейди тиббиёт фанлари доктори, профессор Мирзағолиб Тиллашайхов. — Ушбу илмий иш Президентимиз томонидан юқори баҳоланиб, Давлат мукофотига лойиқ кўрилгани бизга билдирилган катта ишончдир. Айтиш ўринли, мамлакатимизда сил касалликларини даволаш бўйича юқори натижалар қайд этилмоқда. Хусусан, даволаш самарадорлиги бугун 87 фоизга етказилди. Дунёда ушбу кўрсаткич 85 фоиз эканини инобатга олсак, натижа кўлами янада яхшироқ англашилади. Яна бир эътироф этишга арзирли ютуғимиз, ЖССТ маълумотига кўра, силга қарши олиб борилган тадбирларнинг натижалари бўйича Ўзбекистон Республикаси фтизиатрия хизматининг Европа ҳудудидаги 53 мамлакат орасида кучли учталикдан ўрин олгани бўлди. Мамлакатимизда халқ саломатлиги йўлида чин юракдан меҳнат қилган шифокор эл назарида, Президентимиз эътиборида бўлишини бугун яна бир карра ҳис этдик. Ўз фаолиятимизни ушбу масъулиятни чуқур ҳис қилган ҳолда давом эттирамиз.\nЭнг муҳими, ана шундай ижобий ўзгаришлар асосида одамларимизнинг дунёқараши, онгу тафаккури юксалмоқда, уларнинг ҳаётга, меҳнатга, ён-атрофдаги воқеа-ҳодисларга муносабати тубдан ўзгармоқда, ўз кучи ва имкониятларига, эртанги кунига бўлган ишонч тобора мустаҳкамланмоқда.


6 август, 2019, 13:06\nТеглар:CAFA | Тожикистон\nБарча учрашувлар Душанбедаги “Марказий стадион”да бўлиб ўтади.\nЖорий йилнинг ноябрь ойида U-19 Осиё Чемпионати-2020 саралаш баҳслари ўтказилади. Айни пайтда Ўзбекистон ёшлар терма жамоаси Саудия Арабистони мезбонлик қиладиган саралаш баҳсларига тайёргарлик жараёнини давом эттирмоқда.\nОтабек Ғуломхўжаев бошчилигидаги Ўзбекистон ёшлар терма жамоаси тайёргарлик доирасида бир қатор мусобақа ва ўртоқлик ўйинларида майдонга тушмоқда. Жумладан, терма жамоамиз жорий йилнинг 9-15 август кунлари Тожикистонда Марказий Осиё футбол ассоциацияси томонидан ўтказиладиган “CAFA U-19 championship-2019” мусобақасида ҳам иштирок этади. Мазкур турнирда бош соврин учун шунингдек, Тожикистон, Туркманистон, Эрон ва Афғонистон ёшлар терма жамоалари ҳам кураш олиб боради.\nМусобақада иштирок этадиган футболчилар рўйхати:\nОтабек Ғуломхўжаев бошчилигидаги Ўзбекистон ёшлар терма жамоаси мусобақага эртага йўл олади.\nАфғонистон – Ўзбекистон\nТуркманистон – Ўзбекистон\nФото Ўзбекистон ва Тожикистон учрашуви (3:1) дан фоторепортаж\nУсмон Тошев: Натижа қониқарли, аммо...


Бухорода кўплаб ўғирликлар содир этган жиноий гуруҳ ушланди\n12:18 / 27.07.2017\nБухоро туманида яшовчи О.Рамазоновнинг яшаш хонадонидан бир дона кўкимтир рангли велосипедини ва бир дона қора рангли “Нокиа” русумли телефон аппаратини яширин равишда ўғирлаб, бошқа бир фуқарога 150.000 сўмга сотаётган вақтда, фуқаролар Қаюмов Зайниддин Сайфуллоевич, Холов Муроджон Темирович ва Исанов Мақсуд Мухаммадовичлар ички ишлар идоралари ходимлари томонидан қўлга олинган.\nБундан ташкари, ушбу гуруҳ билан олиб борилган тезкор суриштирув ишлари давомида, гуруҳ томонидан бир нечта ўғирлик жинояти содир қилингани аниқланди.\nЖумладан, Бухоро туман “Работиқалмоқ” МФЙ ҳудудида жойлашган болалар ўйингоҳи олдида турган фуқаро Ҳамроев Мирзо Муродовичга тегишли бўлган баҳоси 570.000 сўмлик велосипед;\n- Когон туман “Когон” МФЙ Уйрот кўчасида жойлашган кўп қаватли уйнинг зинапоясидан фуқаро Бўронов Ўлмас Сувоновичга тегишли баҳоси 200.970 сўмлик тилла рангли велосипед;\n- Бухоро шаҳар Томирбоғи қишлоғида яшовчи фуқаро Жўраев Бўрон Бўриевичга тегишли бир дона велосипед, болгарка ҳамда пайвандлаш аппарати;\n- Бухоро туман “Зарманоқ” МФЙ Хўжаҳайрон қишлоғида жойлашган фуқаро Муқимова Шаҳодат Солиевнанинг баҳоси 500.000 сўмлик “Белорус” русумли велосипед;\n- Бухоро тумани “Амиробод-Гулистон” МФЙ Афғонон қишлоғидаги “Одилбек Обод Барака” фермер хўжалиги раҳбари Ражабов Олим Солиевичга тегишли ҳар бирининг баҳоси 250.000 сўмдан бўлган жами 4 бош қўзичоқ;\n- Когон туман “Тунироқ” МФЙ Яғлов қишлоғида яшовчи фуқаро Маъмуров Баҳодир Пўлотовичга тегишли бўлган баҳоси 530.000 сўмлик кўк рангли велосипед;\n- Бухоро туман “Кулонхона” МФЙ Кулонхона қишлоғида жойлашган фуқаро Рамазонов Обид Олимовичга тегишли 300.000 сўмлик велосипедни ва баҳоси 200.000 сўмлик бўлган NOKIA русумли қўл телефони яширин равишда талон-тарож қилинган.\nЖиноий гуруҳ аъзолари билан олиб борилган суруштирув ишлари давомида улардан жами 6 дона велосипед, бир дона электр болгарка, бир дона “Ресанта” русумли электр пайвандлаш аппаратлари ашёвий далил сифатида ҳужжатлаштириб олинган.


Аляскада кичик самолётлар тўқнашуви оқибатида 7 киши ҳалок бўлди - zarnews.uz\nАляскада кичик самолётлар тўқнашуви оқибатида 7 киши ҳалок бўлди\nАлясканинг Солдотн шаҳри аэропорти яқинида парвозни амалга ошираётган икки самолётнинг тўқнашуви оқибатида етти киши ҳалок бўлди. Бу ҳақда штат жамоат хавфсизлиги бошқармаси хабар қилди.\nФуқаро авиацияси федерал бошқармаси берган маълумотга кўра, воқеа 31 июль куни Солдотн аэропортидан тахминан уч километр узоқликда, маҳаллий вақт билан соат 8:30 (Тошкент вақти билан 21:30)да содир бўлган.\nHavilland DHC-2 ва Piper Azrec ҳаво кемалари тўқнашиб кетган.\nМаҳаллий Anchorage Daily News газетаси тақдим этган маълумотга кўра, самолётларнинг бирида 6 киши, бошқасида эса фақатгина штат вакиллар палатаси депутати Гарри Кноп бўлган. Иккала самолётдаги барча одамлар ҳалок бўлган.\nТранспорт хавфсизлиги миллий кенгаши ва фуқаро авиацияси федерал бошқармаси ҳалокат сабабларини ўрганмоқда.


Бир шикоят изидан – Сурхон тонги\nБош саҳифа / Қишлоқ хўжалиги / Бир шикоят изидан\nЯнвар 18, 2021\tҚишлоқ хўжалиги Изоҳ қолдириш 226 Кўрилди\nЎтган йилнинг декабрь ойида Сурхондарё вилоятининг Қизириқ туманида пахтачилик-тўқимачилик кластери ташкил этила бошланиши билан турли гап-сўзлар кўпайиб, фермерлар ҳаракатга келиб қолди. Янги тузилаётган “Сурхонкоттекстиль” масъулияти чекланган жамияти пахтачилик-тўқимачилик кластери фермерлар билан шартнома тузиб ишламаслиги маълум бўлгач, улар пойтахтга шикоят аризаси билан мурожаат этди. Ушбу мурожаатнинг бир нусхаси ЎзАга ҳам келиб тушди.\nМурожаатда пахта ҳосилдорлигининг пасайиб кетишига об-ҳавонинг ноқулай келиши, собиқ “Сурхондарёагрохизмат” пахтачилик кластери томонидан берилган кимёвий дорилар ҳашоратларни йўқ қилишда самара бермагани, ерларнинг мелиоратив ҳолати ёмонлашгани, кластер ва давлат томонидан зовурларни қазишда камчиликларга йўл қўйилгани, ёз фаслида об-ҳавонинг меъёридан ортиқ иссиқ бўлгани каби ҳолатлар сабаб қилиб кўрсатилган. Ҳисоб рақамларига ўз вақтида маблағ тушмагани, кластернинг иқтисодий ва тўлов тизими кўнгилдагидек хизмат кўрсатмагани сингари қатор омиллар кўпроқ пахта ҳосили олишда муаммоларни юзага келтиргани ҳақида сўз юритилган. Шунингдек, фермерлар пахтачилик-тўқимачилик кластери ташкил этилишига қарши эмаслиги бироқ, фермер хўжаликларини амалдаги тартибга зид тугатиб, ҳуқуқ-тартибот идоралари томонидан мажбурий ариза ёздириб олингани, улар кластерга фьючерс шартномаси асосида маҳсулот етказиб беришни таклиф этишган бўлса-да, фермерларнинг бу истаги рад этилаётганидан шикоят қилган.\nҚизириқлик фермерлар тақдири билан боғлиқ бу масала ижтимоий тармоқларда жиддий шов-шувларга сабаб бўлди. Бунга Қонунчилик палатасининг айрим депутатлари муносабат билдирди. Фермерлар вакиллари пойтахтда депутатлар билан учрашиб, тафсилотларни ижтимоий тармоқларга жойлади. Нуфузли комиссия тузилиб, тез кунларда муаммо ҳар тарафлама чуқур ўрганилади, деган тўхтамга келинди.\nМазкур шикоят аризаси билан танишар эканман, беихтиёр шўролар давридаги ўқувчилик йилларимни кўз олдимга келтирдим. Куз фаслидаги йиғим-теримнинг ёғин-сочинсиз дастлабки ойларида Денов туманида, ёғингарчилик бошланган ноябрь-декабрь ойларида Қизириқда қорга қўшиб, оппоқ пахта терган йилларимизни, дардимизни ҳеч кимга айта олмаган қиш-қировли кунларни эсладим. Қишги ҳашар оғирлик қилганиданми, ота-она соғинчиданми ишқилиб, Қизириқдан қочиб кетган тенгдошларимнинг йўлларда дуч келган қийинчиликларини, янги йилнинг илк дарсларида жазоланган “қочоқ” ўқувчилар аҳволини тасаввур қилдим.\nФикримча, эндиликда биз сўнгги йилларда фарзандларимиз йиғим-теримга жалб этилмай пахтакорларнинг ўзига катта ишонч билдирилаётганидан қувонишимиз керак. Яна бир нарсанинг қадрига етишимиз керакки, ҳақмизми, ноҳақмизми, бугун дардимизни айтиш учун сўз эркинлиги, барчага бирдек очиқ минбаримиз бор. Истаган киши ижтимоий тармоқда ўз фикрини ёзиши, тасвирга олиб тарқатиши мумкин. Бу ҳолатда маълумотлар ростми, ёлғонми, воқеа, ҳодиса эҳтирос билан кўпиртириб ёзилганми ё асл ҳолида баён этилганми мамлакатимизнинг турли ҳудудлари ва хорижда кенг муҳокамаларга сабаб бўлаётир. Ҳар хил муносабатлар билдирилмоқда. Энг муҳими жойларда тўғри, адолатли кўтарилган масалалар ечим топаётир. Жамият манфаати ўйланиб, ўртага ташланаётган муҳим муаммолар ҳал бўлмоқда. Айтинг, булар кейинги йиллардаги янгиланишлар, демократик ўзгаришлар самараси эмасми?\nЁки бундан тўрт-беш йил аввал ҳудудда аккредитациядан ўтмаган журналистнинг маҳаллий ҳокимлик йиғилишида иштирок этаман, дея бехосдан залга кириб борганини, ҳақ-ҳуқуқ талашганини кўрганмисиз? Ҳа, буларнинг барчаси сўз эркинлиги, юртимизда юз очган ростакам очиқлик принципининг амалдаги ифодасидир.\nДемак, тан оламизми, йўқми мустақил мамлакат сифатида жаҳоннинг ривожланган давлатлари сафидан ўрин олиш учун дадил одим ташлаб, замонавий дунёга юзланаяпмиз. Бунда ишлаб чиқаришга хориж технологияларини, инновацион янгиликларни, барча соҳаларга илм-фан ютуқлари ва замонавий ахборот технологияларини киритишни, пахта йиғим-теримида болалар меҳнатидан фойдаланмасликни, сўз эркинлиги ва ижтимоий тармоқларда очиқликни танладик. Хўш, бу жараёнда қишлоқ хўжалигига ривожланган давлатлардаги иқтисодиётни кластерлаштириш тамойилларини жорий этишнинг нимаси ёмон? Пахтачилик-тўқимачилик кластерлари қишлоқда ишсизлар сонини янада кўпайтирадими? Ерларнинг мелиоратив ҳолати ёмонлашиб, ҳосилдорлик пасайиб кетадими? Қизириқда ташкил этилаётган кластер нега фермерлар билан шартнома тузишни истамади? Энди фермерлар ва уларнинг ишчилари бандлиги қандай ечим топади?\nШикоят-аризани ўрганиш учун шу каби хаёллар, кўплаб саволлар гирдобида Қизириқда бўлдик. Масалага ойдинлик киритиш мақсадида фермерлар, соҳа мутахассислари, туман ҳокими ва ҳуқуқ-тартибот идоралари, янги ташкил этилган “Сурхонкоттекстиль” масъулияти чекланган жамияти пахтачилик-тўқимачилик кластери раҳбарларига учрашиб, уларнинг бу ҳақдаги айрим фикрларини ҳукмингизга ҳавола этишга ҳаракат қилдик.\n– Хўжалигимиз фаолият юритаётганига 25 йил бўлди, – дейди “Парда Турапов” фермер хўжалиги раҳбари Олим Турапов.– Отам 13 йил бошқарди. 12 йилдан буён мен раҳбарлик қилаяпман. Пахта, ғалла ва озуқабоп экин етиштирадиган 76,8 гектар майдонимиз бор. Ғалла ишлаб чиқариш режамизни ортиғи билан бажариб келаяпмиз. Пахтачиликда ҳам ишларимиз ёмон эмас. Икки йил “Сурхондарёагрохизмат” пахтачилик кластери билан ишладик. Натижа бермади. Янги кластер эса биз билан шартнома тузиб, ишлашни рад этмоқда. Ғалладан бўшаган майдонларга такрорий экин экишни ҳам йўлга қўйганмиз. Бир қисм майдонларимизни ишчиларимизга берамиз. Улар шу ерда зироат етиштириб, даромад олади. Чунки, ажратган маошимиз рўзғор тебратиш учун икки-уч ойга ҳам етмайди. Кластер экиндан бўшаган ерни аҳолига бўлиб бермас эмиш. Биз ғўзапояни ҳам меҳнатига ҳисоблаб, ишчиларимизга берамиз. Кластер ғўзапояни ишчиларга бермас экан. Балиқ етиштиришни йўлга қўйганман. Кластер эгаси Қуйи Чирчиқ туманида пахтачилик кластери ташкил этгач, фермерларнинг балиқчилигини ҳам олиб қўйибди. Боғлари, иссиқхона ва чорва учун озуқа етиштирадиган ерлари кластерга ўтиб кетибди. Ахир, бу адолатданми? Бизнинг аҳволимиз не кечади, ишчиларимизнинг тақдири нима бўлади? 100 гектар майдонга 25 ишчи оламиз деяпти, кластердагилар. Шунингдек, ҳудудларга бошқарувчи, агроном, ҳисобчи каби вазифаларга тегишли маълумоти бор кишиларни саралаб оламиз, деяпти. Энди тасаввур қилинг. Ҳудуддаги фермернинг ўнтадан иккитаси ёмон бўлиши мумкин. 8 таси ишлайдиган фермер. Шу ҳам гап бўлдими? Хўжалиги тугаса, бу фермерлар нима иш қилади? Ўзи туманимизда ҳамма ишсиз. Ишлаб чиқариш корхоналари бўлмаса. Бу ёғи нима бўлади?! Биз кластер тузилишига қарши эмасмиз. Фақат ҳеч бўлмаса фермерлар билан фьючерс шартномаси тузиб, ишласин!\nЎтган йилларда фермер ўз даромади ҳисобидан қишлоқда мини футбол майдони, савдо дўкони, новвойхона, гўшт дўкони ва автомобилларга техник хизмати кўрсатиш шохобчасини қурган. Хўжаликда 14 киши иш билан таъминлаган. Айни пайтда 50 ўринли мактабгача таълим муассасаси барпо этаётир. Бунинг учун 1 миллиард 150 миллион сўм имтиёзли кредит олган.\n– Энди қарангда,–дейди фермер Олим Турапов.– Қишлоқда ойига ким боласини 200 минг сўмдан боғчага беради? Хўжалигимиз тугатилса бу кредитни қандай ёпишни ҳам ўйлаб қолдим.\nБиз суҳбатлашган бошқа фермерлар ҳам пахта, ғалла парваришлашдан ташқари мевали боғ яратгани, озиқ-овқат экинлари, балиқ етиштиришни йўлга қўйгани, чорва моли харид қилгани, иссиқхона қургани ҳақида гапириб, булар кластер таркибига ўтиб кетишидан хавотирда эканини, имкон даражасида ҳамқишлоқларини доимий иш билан банд қилиб турганини айтишди. Баъзилари хўжаликлари мажбурий тартибда тугатилаётганига эътироз билдирди.\n– Фермерларимиз кластер тузилишига қарши эмас, – дейди туман қишлоқ хўжалиги бўлими бошлиғи Камол Бобанов. – Фақат биз билан шартнома тузиб ишласин, деяпти. Кластер раҳбари эса бунга рози бўлмаётир.\n– Аслида қишлоқ хўжалигида одамларни банд қилишнинг бирон меъёри борми? Масалан, неча гектар майдонда бир сувчи, дейлик чопиқчи меҳнат қилиши керак. Иккинчидан, кластернинг фермер билан шартнома тузиб ишлаши мажбурийми ёки ихтиёрийми?\n– Далада ўн гектар ерда бир сувчи, уч гектарга бир чопиқчи, 45-50 гектар майдонга бир культиватор, бир гектар боғда бир боғбон меҳнат қилиши лозим. Фермер билан ўзаро шартнома асосида ишлаш бу кластернинг ўзи ҳал этадиган масала, – дея қисқача жавоб берди К.Бобанов.\nМаълумотларга кўра, туманда 24 минг гектардан ортиқ экин майдони мавжуд. 500 дан зиёд фермер хўжалиги бор. Амалдаги тартиб бўйича мазкур майдонларда 13 минг 180 киши доимий иш билан банд бўлиши керак. Лекин, фермерлар 1 минг 709 кишини иш билан таъминлаган. Ҳозир фермерларнинг солиқ, тижорат банклари, хизмат кўрсатиш ташкилотлари ва бошқалардан 45 миллиард 222 миллион сўмдан ортиқ қарздорлиги бор.\nМавриди келганда айтиш лозимки, туман ҳокимлиги ва ҳуқуқ-тартибот идоралари ижтимоий тармоқлардаги фермерларни тугатиш бўйича мажбурий ариза олинди, деган гап-сўзларга андаккина эътироз билдириб, атиги 27 фермер ва 12 та масъулияти чекланган жамияти ўз хоҳиши билан тугатилишига қарши бўлганини таъкидлади. “Бундай ишга қўл урганимизда Ўзбекистон Республикасининг “Ер кодекси” га мувофиқ ихтиёрий ариза бермаган 39 хўжаликнинг аризасини аллақачон олган бўлар эдик”, дейишди мутасаддилар.\nЎтган йилги мавсумда қизириқлик фермерлар 5 минг 979 гектар майдонда пахта парваришлаб, ҳар гектар майдондан мўлжалдаги 31,7 тонна ўрнига 13,4 центнердан, йигирмадан ортиқ фермер гектаридан 4-9 центнердан ҳосил олган. Пахта пунктларига 10 минг 641 тонна кам хомашё топширилган. Пахта парваришлаган 16 фермер режасини бажарган бўлса, 246 таси режани барбод қилган.\nМутахассислар пахта етиштиришнинг бу аҳволга келиб қолишини ерларнинг ўз вақтида чуқур шудгор қилинмагани, текисланмагани, экин майдонларидан бемақсад фойдаланилгани, 40-45 фоиз ерларнинг шўрланиб кетгани билан изоҳлади. Ҳолати ёмонлашиб қолган икки минг гектарга яқин майдонга ҳар йили зироат экилмай қолаётганини таъкидлади.\nМутахассисларнинг яна айтишича, ўтган йили фермерлар 11 минг 935 гектарда бошоқли дон, 2 минг 854, 5 гектар ерда бошқа озиқ-овқат экинлари, 443,6 гектарда беда етиштирган. 697,5 гектар майдондаги мевали боғ ва 215, 2 гектар ерда узумзор барпо этилган. Ғалла парваришлаган 293 фермернинг 61 таси режани бажармаган.\nХўш, туманда 500 дан ортиқ фермер пахтачиликни ривожлантиролмаётган, ҳудудга замонавий саноатни олиб киролмаётган бир пайтда битта кластер бу ишни қандай эпламоқчи?\n“Сурхонкоттекстиль” масъулияти чекланган жамияти пахтачилик-тўқимачилик кластери масъулларининг айтишича, улар Бухоро вилоятининг Ромитан ва Тошкент вилоятининг Қуйи Чирчиқ туманларида ҳам пахтачилик-тўқимачилик кластерлари ташкил этган. Зироат етиштиришга илмий нуқтаи назардан ёндашиб, соҳа олимлари билан ҳамкорликда ишлашни йўлга қўйган.\n– Бу ишлар ўз самарасини бермоқда, – дея саволларимизга жавоб берди “Сурхонкоттекстиль” масъулияти чекланган жамияти пахтачилик-тўқимачилик кластери мутасаддилари. – Кластернинг фьючерс шартномаси асосида маҳсулот етиштириши бу – чала кластер дегани. Шу боис Қуйи Чирчиқда ҳам, Ромитанда ҳам бу усулни қўлламаяпмиз. Бизнинг ҳисобимизга Қизириқдан 22 минг 400 гектар ер майдони ўтаяпти. Пахта, ғалла майдонлари, мевали боғ ерлари берилмоқда. Маҳаллий механизаторларни ишга қабул қилиб, 20 дан ортиқ юқори унумли техника воситаларини олиб келдик. Ҳозир ерлар шудгор қилинмоқда. Биз учун ерни бир сантиметр чуқур ҳайдаш, бир центнер ҳосил дегани. Шунинг учун ерларнинг чуқурлигини 40 сантиметрдан кам олмаяпмиз. Ваҳоланки, шу ерлик механизаторларнинг айтишича, кейинги 20 йилларда экин майдонлари 15-20 сантиметрдан чуқур шудгор қилинмаган. Буни ерларнинг қатлами қотиб қолгани мисолида ўзимиз ҳам кўраяпмиз. Шудгорланадиган майдонларга аммафос сепаяпмиз.\nТуманда янгидан иш бошлаётган кластер масъулларининг айтишича, улар аниқ мақсадга йўналтирилган бизнес режасига эга. Бу ерларнинг структураси, туманнинг бугунги ҳолати ўрганилиб, ишлаб чиқилган. Шунга асосан жорий йилда ҳар гектар ердан ўртача 40 центнердан пахта ҳосили олишни мўлжалламоқда. Бунинг учун 19 та ҳудудга суҳбат асосида раҳбар, бош агроном, гидротехник ва бош ҳисобчи тайинланган. Участка бошлиқлари, ҳисобчи-менежерлар ишга олинмоқда. 22 механизатор ишга қабул қилинган. Ҳар юз гектар ерда 25 кишидан деҳқон меҳнат қилади. Бу йил пахта далаларида етти мингга яқин одамнинг бандлигини таъминлаш режалаштирилган. Шу йилнинг ўзида минг гектар ерда томчилатиб суғориш жорий этилади. Чорва комплекси бунёд этиб, икки ярим минг бош қорамол парваришлаш йўлга қўйилади.Тумандаги ягона саноат корхонаси – пахта тозалаш заводи тўлиқ модернизация қилинади. Келгусида пахта ва ғаллани етиштиришдан бошлаб, қайта ишлаш, экспортбоп тайёр маҳсулот чиқаришгача бўлган жараён амалга оширилиб, 13 мингдан зиёд кишининг бандлиги таъминланади.\n– Айни дамларда биз ҳудудни чуқур ўрганаяпмиз, – дейишди кластерчилар. – Интенсив боғ яратган, хориждан чорва моллари олиб келган, иссиқхона қурган фермерлар ерини олмаймиз. Аксинча, уларни қўллаб-қувватлаб, янада ривожланиши учун кўмаклашамиз. Ҳудудларда тўлиқ алмашлаб экишни жорий этамиз. Экиндан бўшаган майдонни аҳолига иккинчи экин экиши учун шунчаки бериб ҳам юбормаймиз. Оилавий кластер ташкил этиб, шартнома асосида топширамиз. Истаган киши оилавий меҳнат қилиб, ҳосилнинг бир қисмини кластерга топширади. Қолган қисми ўзиники бўлади. Ғўзапояни пахтакорларнинг меҳнат ҳақига ҳисоблаб эмас, текинга тақсимлаб берамиз. Масалан, Қуйи Чирчиқда ғўзапоя ёқишмас экан. У ерда майдалаб, ўғит сифатида ерга сепиб ташлаяпмиз. Механизаторлар учун ойлик маош ишбай тартибида тўланади. Улар ишининг ҳажмига қараб, 3-5 миллион сўмгача иш ҳақи олади. Далада ишлайдиган пахтакорларга кунлик норма белгиланади. Уни бажарган ишчиларга 2 миллион сўмгача ойлик маош берилади. Шу пайтгача расман ишга қабул қилган ҳудуд раҳбари, мутахассис ва ишчилар сони 700 нафардан ошди. Лекин, ҳали ойлик берганимиз йўқ. Чунки, Қизириқда кластер энди туғилмоқда…\nP.S: Қизириқда бўлганимизда фермерлар Қонунчилик палатаси тузган ишчи комиссия тажрибали журналистлар, энг кучли блогерлар билан яқин кунларда келиши ва ҳолат билан чуқур танишини айтган эдилар. Айни пайтда мазкур комиссия вазиятни ўрганмоқда. Улар якуний хулосасини кенг жамоатчиликка етказади, деган умиддамиз. Зеро, бир пайтлар деҳқончиликда машҳур бўлган Қизириқнинг ўша довруғи қайта тикланишини туманда юз мингдан ошиқ аҳоли умид билан кутиб яшамоқда.\nОлдинги Тўпаланг дарёсидаги Зарчоб кичик ГЭСи\nКейинги ТерДУга ким ректор бўлди?


“Абдумўмин акани тонгда ишга кузатганимча, қайтиб кўрмадим...”\nДобавлено: 10.01.2016, 12:38\n2015 йилнинг 31 декабрида соат миллари Янги йил кириб келганидан дарак бериб бонг уришидан бир неча дақиқа аввал, Президентимизнинг байрам табригини ўқиб, телетомошабинларни телевизор қаршисига “михлаганди”. Орадан ҳеч қанча вақт ўтмай интернет тармоқларида нохуш хабар тарқалди. Абдумўмин Ўтбосаров юрак хуружи сабаб оламдан ўтибди... Ҳеч кимнинг ишонгиси келмасди. Шунчаки, миш-миш бўлиб чиқишини истаганимиз афсуски ҳақиқат бўлиб чиқди...\nБайрам куни ҳамма қатори, Абдумўмин Ўтбосаровнинг оила аъзолари ҳам Янги йилга ўзгача тараддуд кўришаётганди. Бироқ... 31 декабрь тонгида “Байрам дастурини ёзишимиз керак. Ишимни тугатиб қайтаман ва байрам дастурхони атрофида Янги йилни жумул-жам бўлиб кутамиз”, деб ишга кетгандилар, - дейди Гўзал опа кўзига ёш олиб.\n- Соғлигидан доим хабардор эдим, сира юраги безовта қилганини айтмаган. Шундай бўлганида ҳам албатта, бу ҳақда билган ва дарҳол чорасини кўрган бўлардим. Чунки бирор муаммо юз берса, биринчи бўлиб менга айтар, мен билан маслаҳатлашардилар. Орамизда сир йўқ эди. Ўша куни тонгда ишга кузатганимча, у кишини қайтиб кўрмадим... Ўша куни телевидениедан қўнғироқ қилиб, “Абдумўмин акани тоби қочиб қолгани боис стационарга олиб кетишди. Лекин сиз хавотир олманг, аҳволи оғир эмас”, дейишди. Стационарга етиб борсам, у ер қабул қилмагани учун Тошкент тиббиёт академиясининг реанимация бўлимига ёткизишган экан. Ўша ерда жон бердиларми ё аввалроқми буни билолмадим...” дейди сухандоннинг рафиқаси.\nОлий тоифали сухандон, Ўзбекистон халқ артисти Абдумўмин Ўтбосаров ҳотирасига тайёрланган “Сўнгги табрик, сўнгги дийдор... Ёхуд Абдумўмин Ўтбосаровни хотирлаб”, сарлавҳали мақолани “Даракчи”нинг 14 январь куни 2-сонида ўқишингиз мумкин.


90 йилларнинг энг машҳур ҳинд актрисалари ҳозир қандай кўринишда? (фото) - 18 Декабря 2020 - www.SheJoT.CoM\nArthurApark, rheaty4, aptekalaf\nГлавная » 2020 » Декабрь » 18 » 90 йилларнинг энг машҳур ҳинд актрисалари ҳозир қандай кўринишда? (фото)\n90 йилларнинг энг машҳур ҳинд актрисалари ҳозир қандай кўринишда? (фото)\n90 йилларда машҳурликка эришган ҳинд актрисаларини ҳозирда ҳам кино оламида кўриш мумкин. Аммо унчалик ҳам омади чопмаган маҳоратли актрисаларчи? Уларнинг айримлари ўз фаолиятини тўхтатгандир ҳам. Келинг, улар ўтган аср охирларида қандай бўлган-у, ҳозир қандай кўринишда эканини таққослаб кўрамиз.\nРавина Тандон 1974 йил туғилган. 1991 йил «Тош гуллари» фильмидаги илк дебюти туфайли мукофотга сазовор бўлган. 1995 йилда эса икки қиз фарзанд асраб олган. 2004 йилда турмушга чиқиб, яна икки фарзанднинг онасига айланган.\nНилам Котхаре 1968 йил таваллуд топган, у модель, заргар ва дизайнерлик билан шуғулланади. Илк бора экранда пайдо бўлганида унинг ёши 20 да бўлган.\nШилпа Шетти 1975 йил туғилган. Уни ҳозирда тадбиркор, продюсер, модель ва ёзувчи деб аташ мумкин. 2009 йилда тадбиркор Ража Кундра билан оила қурган ва 2020 йилда суррогат она туфайли уларнинг оиласида қиз фарзанд дунёга келди.\n1974 йилда туғилган Урмила телебошловчи ва қўшиқчилик билан шуғулланади. 2016 йилда тадбиркор инсон билан турмуш қурган.\n1975 йилда таваллуд топган Соналини модель, раққоса ва телебошловчи сифатида таниш мумкин. 2000 йил режиссёр Горди Бехпаи билан оила қурган. Бир нафар ўғли бор Соналига 2018 йилда саратоннинг жиддий босқичи ташхиси қўйилган. Актриса ҳозирда тикланиш босқичидан ўтмоқда.\nАктриса 2004 йил Нью-Йоркда режиссёрлик дипломини олишга муваффақ бўлган. 2010 йилда тадбиркор билан турмуш қуриб, 2 йилдан сўнг ажрашишга қарор қилган. Ўша йили актрисада саратон касаллиги ҳам аниқланган. Ҳозирда унинг аҳволи яхши.\nРажеш Ханна ва Димпл Кападиянинг қизи Твинкл Ханна 1974 йил дунёга келган. У «Ёмғирли фасл» фильмидаги роли учун мукофотга сазовор деб топилди, шундан сўнг карьерасини якунлади. 2001 йил Акшай Кумарга турмушга чиқди ва икки боланинг тарбияси билан машғул.\n2012 йилга қадар актриса деярли унутилган эди. У ўз интервьюсида ҳеч қачон турмуш қурмагани ва маънавий йўлни танлаганини маълум қилган.\nМашҳур Алиа Бхатт Пужанинг синглиси, улар режиссёр Махеш Бхаттнинг қизлари ҳисобланади. Актриса 1989 йил отасининг фильмида илк дебютини ижро этган. 2001 йилдан кейин эса экранларда кўриниш бермаган.\nУ стюардесса сифатида бутун Европа ва Осиё бўйлаб саёҳат қилган. Актриса хайрия ишлари билан биргаликда фильм ва сериаллар ҳам суратга олади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 83 | Добавил: iphone | Теги: #Yangiliklar, #xabarlar, #ahborot, #новости, #newsuz, #Yangilik, #uznews, #news, #habarlar | Рейтинг: 0.0/0


Белорус президенти Александр Лукашенко Минскдан Сочига жўнаб кетди, бу ерда унинг Россия президенти Владимир Путин билан учрашуви бўлиб ўтади.\nБелорус муҳолифати сингари Ғарб мамлакатлари кенг қамровли сохтарлаштиришлар бўлганини айтиб, президентлик сайловларининг натижаларини тан олмади. Лукашенконинг мандати 5 ноябр куни якунланади, унинг янги муддати (олтинчи бор) инаугурациясининг санаси аниқ эмас. Белорусс муҳолифати томонидан ташкил қилинган Мувоффиқлаштириш Кенгашининг таъкидлашича, 5 ноябрдан кейин Лукашенкони давлат раҳбари сифатида тан олиб бўлмайди, шу сабабли улар вазиятдан чиқиш йўлида музокоралар бошлашга чақирмоқда. Лукашенко бу таклифни инкор қилмоқда.\nБелорусс муҳолифати ва Ғарб мамлакатлари ҳозирги вазиятда Лукашенко Путинга интеграция масаласида катта ён беришидан хавфсирамоқда, бу ўз навбатида Минскнинг Москвага итоатини кучайтиради. Литва Сейм яқинда резолюция қабул қилди, унда Лукашенко имзолайдиган ҳар қандай халқаро шартномаларнинг қонунийлиги тан олинмаслиги таъкидланади.\nЯқинда Bloomberg агентлиги манбаларга таянган ҳолда, Кремль Лукашенко халқ норозиликлари туфайли хокимиятдан кетишига ишонмаслиги, шу билан бирга Кремль сайловлар арафасида Россияни бир неча бор танқид қилган Лукашенкога ишонмаслинини, шу сабабли Москва учун маъқул бўлган талаблар асосида унинг хокимиятдан кетиши учун босим ўтказиши бораида маълум қилди. Кремлда бу мақола юзасидан ҳозирча изоҳ берилмади.\nИИВ Белорусдаги норозилик намойишлари иштирокчилари сонини эълон қилди. Вазирлик маълумотига кўра, митингга чиққанлар сони 22 минг кишидан ошмайди. Кеча жами 774 киши ушланди, дея хабар беради ИИВ матбуот хизмати.\n"13 сентябр куни мамлакатнинг турли аҳоли пунктларида 28 та норозилик акцияси қайд қилинди. Иштирокчиларнинг умумий сони 22 минг кишидан ошмайди ", – дейилади вазирлик хабарида.\nМинскдаги Пушкин проспектидан "Дроздов" томон йўл олганлар сони, милиция ҳисобига кўра 15 минг кишини ташкил қилган.\nКеча хуқуқ-тартибот идоралари ҳаммаси бўлиб 774 кишини (уларлан 500 нафари Минскда) қўлга олди. Маъмурий хуқуқ бузилишлар бўйича иш судда кўриб чиқилгунга қадар ҳибсда 544 киши қолмоқда.


Latifa.uz — Бир қари одам касал бўлиб ётиб қолди. Ёнига ўғлини чақириб, васият қила бошлади: — Болаларим, жон бор ерда қазо бор. Шунинг учун ҳозирдан айтиб қўяй, одамлардан оласи-берасиларим бор. Мен айтиб тураман, сен ёзиб ол. — Хўп, дада, айтаверинг! Қани, олдин кимлардан ола-силарингиз бор, шуни айтинг! — Ёз, Эшматда юз сўм, Тошматда юз сўм, Исавойда икки юз сўм, Мусавойда икки юз сўм... — Ҳа, дадажон, айтаверинг, тағин кимларда бор? Дадаси яна уч-тўрт одамнинг номини айтди. Оласи-ларнинг жами минг сўмча бор эди. — Болам, энди қоғознинг нариги тарафини ағдар. Кимларга берасиларим бор, шуни ёз. — Қани, айтинг-чи. — Исматхўжа акага минг сўм, Рустамхўжа акага минг сўм, Эшон акага икки минг сўм, Мулла Умарбойга... — Э тўхтанг, тўхтанг, дада, энди айний бошладингиз,— деб, ўғли унинг бошини ушлаб кўрди,— бу гаплар иситманинг ҳароратига ўхшайди. Ёта қолинг дада...


Фарғонада одамларни суратга олиб, тарқатмоқчи бўлган шахс 15 сутка маъмурий қамоққа олинди\nАҳоли ўртасида ваҳима уйғотиш ва ёлғон хабар тарқатиш мақсадида фотосуратлар олиб, интернетга жойлаштирмоқчи бўлган фуқаро жазоланди.\nФарғона шаҳрида истиқомат қилувчи А.И. жорий йил 26 март куни соат 16:30лар чамасида Фарғона вилоят кўп тармоқли шифохонаси олдида фуқаролар тўпланиб, шифокорлар билан гаплашиб турганлигини кўриб, бундай ҳолатдан фойдаланмоқчи бўлди. У телефони орқали бу ерда ўз ишлари бўйича турган фуқароларни суратга олади. Мазкур суратларни интернетга жойлаб, гўёки одамлар Фарғонада намойишга чиқди, деган хабар тарқатмоқчи бўлди.\nКоронавирус инфекцияси тарқаб, одамлар ваҳима тушаётган пайтда аҳоли шу каби ёлғонларга ишониши аниқ. А. И.нинг шум нияти шундай эди аслида. Ҳаттоки, воқеа жойига келган профилактика инспекторининг қонуний талабларини бажармасдан, бирон-бир арзирли сабабсиз уни уятли сўзлар билан сўкиб, яна фуқароларнинг осойишталигини бузган.\nҲуқуқбузарга нисбатан тўпланган иш ҳужжатлари Фарғона шаҳар маъмурий суди томонидан кўриб чиқилиб, унга 15 сутка муддатга маъмурий қамоқ жазоси тайинланиб, базавий ҳисоблаш миқдорининг икки баравари 446 минг сўм жарима жазоси тайинлади.


(2 март 1992 йилдан бери байроғимиз БМТда)\n“Эй имон келтирганлар! Ёппасига итоатга\nкиришингиз ва шайтоннинг изидан эргашмангиз!\nҚуръони Карим, Бақара сураси 208 оят\nБМТ Уставида таъкидланган халқаро тинчлик ва хавфсизликни барпо этишда Ўзбекистон Республикасининг ҳиссаси беқиёс ва бетакрор. Жаннатмакон юртимизни тинчлиги, муқаддас Ватанимиз равнақи, доно халқимиз саломатлиги ва фаровонлиги, муборак динимиз камоли ва масжиду мадрасаларимиз ободлиги учун муҳтарам Президентимиз Ш.М.Мирзиёев рахнамоликларида хукуматимиз, Диний идорамиз раҳбарияти томонларидан оқилона олиб борилаётган хайрли, савобли ишларни амалга ошириш мақсадида вилоятларимиз рахбарлари ҳамда шаҳар, туман раҳбарларининг бошчиликларида истиқлолимиз шарофати билан меҳнаткаш халқимиз кўп ишларни амалга оширди ва шу олижаноб ислоҳотлар хали хамон бажарилиб келинмоқда. Бунга дунё тан бермоқда...\nMore in this category: « Сохта салафийлар кимлар?\t“Биз ёнингиздамиз” – ўзбек мигрантларига ёрдам берувчи телеграм бот »


ЎЗБЕКИСТОН ХАЛҚ ШОИРИ ТЎРА СУЛАЙМОН ИЖОДИНИ ЁД ЭТИБ …\nby · Published 12.02.2020 · Updated 12.02.2020\nҲалима Худойбердиева номидаги ижод макабида Тўра Сулаймон ижодига бағишланган “Бу оламда ой танҳо” номли маънавий-маърифий тадбир бўлиб ўтди.\nЎзбекистон Ёзувчилар уюшмаси аъзоси Баҳор Холбекова, Ўзбекистон Ёзувчилар уюшмаси аъзоси Анвар Тоға, Ҳалима Худойбердиеванинг синглиси Ойдинхон ва Тўра Сулаймоннинг фарзандлари ҳамда Ўзбекистонда хизмат кўрсатган артист Асатулла Холиқов ва бошқа бир қанча нуфузли меҳмонлар ташриф буюрдилар.\nТадбирни Ҳалима Худойбердиева номидаги Ижод мактаби директори Муҳаммад Исмоил очиб берди ва Тўра Сулаймон ҳақида қимматли маълумотлар бериб, йиғилганларни ҳушнуд этди.\nГулистон давлат университети профессори Равшан Маҳмудов шоир ҳақида қуйидагиларни сўзлади:\nТўра Сулаймон тенги йўқ ижодкор эди. Унинг соф лирик шеърлари халқ йўлида битилгандир. Унинг ижод намуналари ўз даврининг долзарб масалаларига бағишланганлиги, воқеликни қадимги бахшилар назари билан кўриб, ўхшатма шаклида ёзилганлиги ҳамда ўзига хослиги билан ажралиб туради. Унинг “Эргаш Жуманбулбул эл кезади” тукумидаги бахшиёна шеър ва достонлари ўзбекнинг миллий ғурурини тиклашга муносиб хисса қўшган асарлар сирасига киради. “Сояси бор одамлар” номли китобимни варақласангиз, Тўра Сулаймон ҳақида кўпгина маълумот берганман, дея шоир ҳақида қимматли маълумотларни сўзлаб, тингловчилар олқишига сазовор бўлди.\nИжод мактабининг ўқувчилари Давронбекова Шахло, Эшқулова Гулсанам, Ҳамроқулова Шахзода, Валижонова Дилфуза, Қўзибекова Ёрқиной навбат билан Тўра Сулаймон ижодидан намуналар ўқиб ўз иқтидорларини намоён этдилар.\nИжод мактабига ташриф буюрган Тўра Сулаймоннинг севимли қизларидан Жиззаҳ вилояти тарихи ва маданияти Давлат музейи Ҳамид Олимжон ва Зулфияхоним филиали бўлим бошлиғи Юлдуз Бегалиева қуйидагиларни сўзлади:\n–Мен отам Тўра Сулаймон ижодига бағишланган мана шундай тадбирлар доимий ташкил қилиниб келинаётганидан жуда ҳам қувонаман. Тўра Сулаймоннинг шогирдлари ҳар йили отам ижодига эҳтиром ила маънавий-маърифий тадбир ўтказишади. Улар биз фарзандлар бажаришиимиз керак бўлган ишларни биздан олдин амалга оширадилар. Биз бундан беҳад шодмиз. Ижод мактабининг раҳбари Муҳаммад Исмоилга отамни эслаб адабий кеча ташкил қилганликлари учун оиламиз номидан миннатдорчилик билдираман.\nОтамнинг мухлислари унинг ижодини жуда ҳам севишади, ардоқлашади. Бир куни бир шоир мухлиси билан суҳбатлашганимда унинг бир ҳамроҳи отам туғилган қишлоқдан экани ва “Тўра Сулаймонни танийсизми?” деган саволига “йўқ” деб жавоб бергани учун аччиқланиб, ўзи ёзган шеърини менга тақдим этди мен ҳозир шу шеърни сизларга ўқиб бермоқчиман:\n–Эй биродар, қай юртдансан сен?\n–Бахмалданман, мен Алдашмандан.\n–Буюк шоир қишлоғиданми?\n–Шаҳардаман неча замондан.\n–Танимайман, ростини айтсам.\n–Ким эди у шоир деганинг,\nАгар уни танимасанг сен,\nШуми, айт-чи шаҳар кўрганинг…\nҚишлоғингни айтишинг шартмас,\nБундай фахр бўлмасин армон.\nЭнди сендан сўрашса, дегин:\nҲамқишлоғим Тўра Сулаймон.\nҲақиқатан ҳам отамни таниган билган ҳурмат қилган инсонлардан жуда ҳам қувонаман.\nҲалима Худойбердиева билан суҳбатлашиш насиб этган. Отам Ҳалима Худойбердиевани жуда ҳам ҳурмат қиларди. Уни салобатли, салтанатли дея таърифлашни яхши кўрарди дея бир қанча хотираларни эслаб қимматли маълумотларни сўзлаб берди.\nИжод мактабига ташриф буюрган Ўзбекистонда хизмат кўрсатган артист Асатулла Ҳолиқов Тўра Сулаймон сўзи билан айтилган қўшиқлардан куйлаб, тингловчиларнинг олқишига сазовор бўлди.\nХалқимизнинг севимли шоири Тўра Сулаймон ижодини кузатар эканмиз, Сирдарёнинг номини, шонини кўкларга кўтарган Ўзбекистон халқ шоири намоён бўлади.\nБаҳор келса, бошланур боғда булбул хониши,\nСаъва, қумри нағмаси, суралай товланиши.\nҚирларда лола сайли, қишлоқларда йилбоши:\nТўхтагай табиатдан ҳаққушлар зорланиши\nБаҳор, кетма менинг боғимдан.\nТўра Сулаймон ўзбек шеъриятида ўзига хос услуби, халқона оҳанглари билан алоҳида ўрин тутади. Шоир шеърларида халқона соддалик уфуриб туради. Унинг шеърларини ўқиганимизда шеърий санъатларни, қонун-қоидаларини унутиб, сўзлардаги гўзаликдан ҳайратланамиз. Тўра Сулаймонни қанча такрор ўқимайлик, унинг шеъриятига мафтун бўлаверамиз.\nТўра Сулаймоннинг “Ота макон” сарлавҳали шеъридаги “Ҳар саҳар юкиниб байроғини ўп” мисралари бу мисраларнинг ўта самимийлиги билан қимматлидир.\nУ шеърларида Ватанни борлиғи билан севиб, ўзи таъкидлаганидек, Юрт тупроғини, байроғини ўпиб ўтди.\n“Бу қадим Турондир-жон ичра жондир”.\nТўра Сулаймон Ватан учун яшаб, юрт равнақи йўлида ўзини фидо қилди. У яратган ижод намуналари ўзбек адабиётининг бебаҳо ҳазинасидир.\nКелажак авлод Тўра Сулаймонни ҳали кўп ўрганади, унинг асарларидан илҳомланиб, ўз ижодини бойитади. Шоир шеърияти ўсиб келаётган авлод, ижодкор ёшлар учун маёқ бўлиб хизмат қилишига ишонамиз.\nижод мактабининг ўқитувчиси\nby · Published 14.01.2020\nТАЛАБА ҚИЗЛАР БИЛАН УЧРАШУВЛАР\nby · Published 02.04.2019


Чет элдан қолишмайдиган диагностика хизматларидан фойдаланишнинг қулай усули\n12:38 / 10.08.2017\nБугун Ўзбекистонда тиббиёт соҳасига эътибор ҳар доимгидан катта. Мамлакат президенти ҳам минглаб фуқароларимизнинг чет элга даво истаб бориши ўзимизда етарли шароитлар яратилмаганига ишора экани, шундай экан соғлиқни сақлаш соҳасини ҳам давлат секторида, ҳам хусусий секторда кенг ривожлантириш зарурлигини айтмоқда. AskDoctor.uz сайтининг фаол ҳамкори Salus Vita тиббиёт комплекси ўзининг халққа кўрсатаётган тиббий хизматлари сифатини хориж стандартлари даражасига кўтаришга бел боғлаган. Мисол учун, клиника вакилларининг айтишича, “Salus Vita”даги диагностика хизматлари чет элдагидан мутлақо қолишмайди. Сайтга киринг ва у ерда ушбу муассаса ва унинг шифокорлари билан танишинг.\nAskDoctor.uz сайти ва мобиль иловаларида танишишингиз мумкин бўлган клиникалардан бири “Salus Vita” кўп профилли тиббиёт муассасасидир. Унда халқ эҳтиёжидаги барча мутахассисликлар бўйича шифокор консультациялари, диагностика ва тиббий таҳлил хизматлари кўрсатилади.\nКасалликни вақтида аниқлаш – асоратларсиз даволаш кафолати\n“Оқибатни даволагандан, сабабни аниқлаш ва катта муаммоларнинг олдини олган маъқул”, дейди тиббиёт маскани раҳбари Шуҳрат Расулов. “Salus Vita” доим ҳамюртларимизни ўз соғлигига эътиборли бўлишга, тиббий кўриклардан ўтиб туришга чақиради. Ўз навбатида, ходимларимиз эса доимо беморларнинг юзага чиққан хасталикларининг ўзини эмас, уларнинг келиб чиқиш сабаблари – касалликнинг доимий ўчоғини аниқлашга интилади.”\nМалакали шифокор ва раҳбарнинг фикрига кўра, замонавий дунёмизда кам ҳаракатлилик ва бошқа омиллар туфайли “тез-тез хасталанадиган болалар”, “касалликка мойил беморлар” каби ибораларни кўп ишлатилмоқда. Бундай муаммолар билан доимий равишда мукаммал тиббий кўрикдан ўтиш орқали курашиш мумкин.\nШу мақсадда “Salus Vita” халқаро тиббиёт муассасалари ва миллий ҳамкорлар билан биргаликда маҳаллий ва хорижлик шифокорлар иштирокида бепул кўриклар ташкил қилади.\n2017 йилнинг баҳоридан бошлаб ҳар ой аввалида Германиянинг “Bionorica” компанияси кўмагида “Саломатлик жавоҳирлари” хайрия акцияси ташкил қилинмоқда. Ушбу акция аҳоли орасида кўкрак бези саратони ҳақидаги маълумотларни кенг ёйиш, салбий оқибатларнинг олдини олиш учун эрта ташхис қўйиш амалиётини илгари суради. Акция давомида аёллар бепул равишда гинеколог ва эндокринолог кўриги, шунингдек бачадон ва ўсимталар ҳамда кўкрак бези УЗИ текширувидан ўтиши мумкин бўлади. Акция ҳақида AskDoctor.uz сайти ва унинг ижтимоий тармоқлардаги саҳифаларида эълон қилинади.\nУндан ташқари, мазкур клиниканинг сифатли хизматлардан фойдаланиш албатта маълум миқдордаги харажатларни талаб қилади. Шундай чиқимларни тежаш имконияти ҳақида ҳам AskDoctor.uz лойиҳаси ўйлаб қўйган. AskDoctor.uz инновацион тиббий картасига эга бўлинг ва чегирмаларни қўлга киритинг.\nТиббий карталарни “Salus Vita” клиникасида олишингиз ва Аskdoctor.uz сайти орқали фаоллаштириб, бемалол ишлатиш мумкин.\nЭслатиб ўтамиз, Askdoctor.uz сайти ва Android ҳамда iOS операцион тизимлари учун мўлжалланган мобиль иловаларида мамлакатдаги хусусий клиникалар ва уларнинг малакали шифокорлари маълумотлар базаси мавжуд. Тиббий хизматлардан фойдаланиш оддий босқичларда:


Секторлар фаолияти: Элга наво, дардларга дармон бахш этиб… | QISHLOQ HAYOTI\nПрезидентимизнинг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир чора-тадбирлар тўғрисида”ги қарорига асосан вилоятнинг барча шаҳар ва туманларида ҳудудий секторлар ташкил этилган. Сектор раҳбарлари томонидан устувор вазифалар ижроси борасида амалга оширилаётган ишларнинг ҳақиқий аҳволини ўрганиш мақсадида вилоят ҳокимининг фармойиши билан “Жамоатчилик назорати” гуруҳи ташкил этилди.\n“Жамоатчилик назорати” учта гуруҳдан иборат бўлиб, унга вилоят хотин-қизлар қўмитаси, фуқароларнинг ўзини ўзи бошқариш органлари фаолиятини мувофиқлаштириш кенгаши, ёшлар иттифоқи вилоят кенгаши ва “Нуроний” жамғармаси вилоят бўлими жалб этилган.\nИшчи гуруҳи вилоятнинг Қумқўрғон, Шўрчи, Олтинсой, Денов, Бойсун, Термиз ва бошқа туманлардаги тоғли ҳамда чекка маҳаллалар, Термиз шаҳридаги уй-жой мулкдорлари ширкатлари, ижтимоий соҳа объектларида бўлиб, олиб борилаётган ишлар кўлами билан танишди. Бу жараёнда аниқланган қатор камчиликларни жойида бартараф этиш чоралари кўрилди.\nЖумладан, Шўрчи туманидаги “Қораариқ” маҳалла фуқаролар йиғинининг биноси йўқлиги, ҚВП филиали ҳам вақтинча ҳудуддаги 39-мактабнинг спорт залида фаолият юритиб келаётгани аниқланди. Бу масала юзасидан тегишли чоралар кўрилди. Вилоят ҳокимининг тегишли йиғилиш баённомаси билан вилоят соғлиқни сақлаш бошқармаси, “Ягона буюртмачи хизмати” компанияси Шўрчи тумани ҳокимлиги билан биргаликда тиббиёт таянч пункти ҳамда маҳалла фуқаролар йиғини учун жорий йилнинг 1 июль кунига қадар биноларни қуриб битказиш вазифаси юклатилди. Шунингдек, маҳалланинг 270 нафар ўқувчиси 12 километр узоқликдаги Шўрчи агросаноат касб-ҳунар коллежига пиёда қатнаб ўқишарди. Бу масала ҳам сектор раҳбари ташаббуси билан ҳал этилиб, жорий йилнинг 1 февралидан вақтбай усулда автобус қатнови йўлга қўйилди.\n– Шундай шароитлар яратиб бераётган давлатимиздан миннатдормиз, – дейди меҳнат фахрийси Муҳаммади бобо Бўтаев. – Айниқса, қиш фаслида сектор раҳбари ва “Жамоатчилик назорати” ишчи гуруҳ аъзолари биздек кексаларнинг ҳолидан хабар олиб, маънавий ва моддий кўмак бераётгани кўнглимни тоғдек кўтарди. Турмуш ўртоғим руҳий касалликка чалинган. Шу боис, мен ҳеч қаерда ишламай, уни парваришлаб келяпман. Бошқа қаровчимиз йўқ. Лойсувоқ уйда яшаб келаётгандик. Ҳозир бизга уч хонали уйга пойдевор ташланиб, пишиқ ғиштдан уй қуриб беришяпти. Бундай ғамхўрлик ва эътибордан мамнунмиз.\nУрганишлар натижасида Олтинсой туманида аниқланган муаммолар ҳам жойида бартараф этилди. Кам таъминланган ва ногирони бор оилаларга 40 қоп ун, 50 литр ёғ, 250 та газ баллони, 1 та газ плита, 10 та ногиронлик аравачаси, 2 та эшитиш мосламаси, 3 та қўлтиқтаёқ берилди. Шунингдек, “Ипоқ” маҳалла фуқаролар йиғинида яшовчи I-гуруҳ ногирони Отабек Эшонқуловга телевизор совға қилинди.\n– Фарзандим I-гуруҳ ногирони. Унинг паспортининг амал қилиш муддати ўтгани боис алмаштиришга қийналиб тургандик, – дейди меҳнат фахрийси Ўрол бобо Тошбоев. – Сектор раҳбари ва ишчи гуруҳ ташаббуси билан бу муаммомиз жойида ҳал этилди. Вилоят ИИБ ХЧКФР бошқармаси ходимлари кўчма дастгоҳи билан келиб уни расмга тушириб кетди.\nОлтинсой туманидаги М.Пардаев кўчаси 21-уйда яшовчи Навбаҳор Холмуродова қирқ ёшга ҳам кирмай турмуш ўртоғидан ажралди. Икки нафар фарзанди билан ёлғиз қолди. Ўзи меҳнатга лаёқатсиз. Фарзандлари эса мактаб ёшида. Сектор раҳбари ва ишчи гуруҳ аъзолари Навбаҳорнинг ҳолидан хабар олганда, уйида электр ҳисоблагичи йўқлиги аниқланди. Туман электр тармоқлари корхонаси ташаббуси билан бу хонадонга электрон ҳисоблагич ўрнатилди. Фарзандларига қишки кийим-кечак олиб берилди.\nҚумқўрғон туманининг Имомтепа маҳалласида яшовчи Х.Кембоева 61 ёшда. Биринчи даражали серроз касаллиги билан оғриган. 4 нафар қизи турмушга чиқиб кетган. Туман тиббиёт бирлашмасида бемор чуқурлаштирилган тиббий кўрикдан ўтказилиб, бепул даволанишга ётқизилди.\n– “Жамоатчилик назорати” ишчи гуруҳи ёрдами билан туман марказий шифохонасида 10 кун даволаниб чиқдим, – дейди Хосият Кембоева. – Маҳалла раиси ва қўни-қўшниларим барака топишсин. Уйга келсам, кўрпа-ёстиқларимни янгилаб, мен учун шароит яратиб қўйишибди. Меҳр-оқибат, эътибордан бошим осмонга етди.\nТермиз туманидаги 4 сектор фаолиятини ўрганиш натижасига кўра, истеъмолчиларни узлуксиз электр энергияси ва ичимлик суви билан таъминлаш, газ баллонлари етказиб бериш, йўл қурилиши борасида бир қатор муаммолар борлиги аниқланди ҳамда уларнинг ечими топилди. “Шарқ”, “Дўстлик”, “Учқилзил” каби маҳаллаларда трансформатор пункти янгидан барпо этилди. 3 та трансформатор пункти реконструкция қилиниб, қуввати оширилди. 8 дона ёғоч таянчлар янги бетон таянчларга алмаштирилди.\n– Турмуш ўртоғим 1998 йилда вафот этган, 3 ўғил, 1 қизни икки хонали уйда тарбиялаб, вояга етказяпман, – дейди Матлуба Пиримова. – Имкониятимиз йўқлигидан ҳатто уйнинг кадастр ҳужжатларини ҳам расмийлаштиролмай турган эдик. Болаларим ҳали вояга етмаган. Ўзим ёлланиб, меҳнат қилиб рўзғоримизни тебратиб келяпман. Ишчи гуруҳ аъзолари келишиб, яшаш шароитимиз билан танишди. Фарзандларимизга қишки кийимлар совға қилишди. Уйнинг кадастр ҳужжатини тўғрилаб беришди. Энди хонадонимизни тўлиқ таъмирлаб, эшик-ромларни ҳам янгисига алмаштиришмоқда. Бу ғамхўрлик менинг ҳаётга қизиқишимни, эртанги кунга ишончимни оширди.\nМамлакатимизда эҳтиёжманд оилаларни ҳар томонлама қўллаб-қувватлашга қаратилаётган эътибор, ёшу кексани бирдек қувонтирмоқда. Ишчи гуруҳ аъзолари шу кунга қадар 3 мингдан ортиқ эҳтиёжманд хонадонда бўлиб, уларга моддий ва маънавий ёрдам кўрсатди. Озиқ-овқат маҳсулотлари, қишки кийим-кечаклар берилди. Кам таъминланган оилалар хонадонлари ҳомийлик маблағлари асосида таъмирланди. Вилоятнинг чекка қишлоқларидаги 500 га яқин ногирон, кекса ҳамда кам таъминланган оилалар вакиллари патронаж тиббий кўригидан ўтказилди. Уларнинг 35 нафарига туман тиббиёт бирлашмаларида, 6 нафарига вилоят шифохоналарида, 3 нафарига республика клиникаларида даволаниш учун йўлланма берилди. Таълим муассасаларида ҳам айни қиш мавсумида йўл қўйилган камчиликлар бартараф этилди.\nТадбир доирасида ишчи гуруҳ томонидан оилалардаги ажримлар ҳолати ўрганилиб, ўнлаб ёш оилалар сектор раҳбари, жамоатчилик вакиллари кўмагида яраштирилди.


Шушада бўлиб ўтган “Харибулбул” мусиқа фестивали якунланди - Ishonch.uz\nБош саҳифа Ўзбекистон Шушада бўлиб ўтган “Харибулбул” мусиқа фестивали якунланди\nШушада бўлиб ўтган “Харибулбул” мусиқа фестивали якунланди\nОзарбайжон Республикаси Президенти Илҳом Алиев ташаббуси билан Ҳайдар Алиев фонди томонидан Шуша шаҳрида ташкил этилган «Хариббулбул» мусиқа фестивали ўз ишини якунлади.\nГала-концертда Озарбайжоннинг халқ ва хизмат кўрсатган артистлари, Узейир Ҳожибейли номидаги Озарбайжон давлат симфоник оркестри чиқиш қилди. Бундан ташқари Узейир Ҳожибейли, Фикрет Амирова, Қора Қораева, Алекпера Тоғиева, Муслима Магомаева, Ниёзий, Тофика Кулиева, Васифа Адигезалова ва бошқа бастакорларнинг асарлари ҳам ижро этилди.\nКонцертда Озарбайжон халқининг миллий лидери Ҳайдар Алиевнинг Шуша шаҳрини Арманистон истилочилари чангалидан озод қилишга киришган пайтда айтган сўзлари акс этган таъсирли видеофильм намойиш этилди: “Қани энди биз сиз билан Шушага борган бўлсак. Албатта борамиз, ишонинг бунга! Шуша Озарбайжоннинг юраги, ҳар бир озарбайжон учун фахр манбаи. У бизнинг маданиятимиз ва тарихимиз рамзи. Шуша йўли барчамиз учун. Шу билан биргаликда Лочин тоғларининг йўллари ҳам барчамизники! Биз ҳеч қачон пурвиқор Лочинсиз, Агдам, Фузулий, Жаброил, Зангилон, Губадли каби гўзал шаҳарларимизсиз яшай олмаймиз.\nШундан сўнг Озарбайжон Қуролли Кучларининг Олий Бош қўмондони, Президент Илҳом Алиевнинг 2020 йил 8-ноябрь – Шуша шаҳри озод қилинган кунидаги халққа мурожаати намойиш этилди:\n–“Биз Шушани озод қилдик! Бу ажойиб ғалаба! Бугун шаҳидларимизнинг руҳи, буюк йўлбошчининг руҳлари хурсанд бўлди! Табриклаймиз, Озарбайжон! Табриклаймиз, дунёдаги озарбайжонликлар! Қадрдон Шуша, сен озодсан! Биз қайтдик! Биз сени қайта яратамиз. Шуша бизники, бу бизнинг Қорабоғ! Қорабоғ бу – Озарбайжон! ”\nУшбу фестивал Озарбайжон армияси озод қилинганидан кейинги илк мусиқа байрами сифатида катта аҳамият касб этади. Шу боис унинг якуний қисмида ғалаба ва шаҳидлар хотираси ёдга олиниб, санъат намоёндалари биргаликда “Озарбайжон” қўшиғини авж пардаларда ижро этишди.\nКонцерт якунида Президент Илҳом Алиев ва биринчи хоним – Меҳрибон Алиева фестивалда иштирок этган санъат арбобларини буюк ғалаба ҳамда санъат ва маданият байрами билан қутлади.\nАввалги саҳифаСайловчилар рўйхати — тенглик тамойилини рўёбга чиқаришнинг муҳим омили\nКейинги мақолаТўқимачилик саноати намойиши UzTextileExpo кўргазмасида


💊RIBOKSIN tabletkalari 200mg N10 Toshkent aptekalarida narxlari, dori haqida malumot, qollanishi va analoglari Apteka.uz saytida\nO'zbekiston Sog'liqni Saqlash Vazirligi tomonidan 23.07.2019 da DV/M 02649/07/19 registratsion raqami bilan ro'yxatdan o'tgan\nДори шакли: қобиқ билан қопланган таблеткалар, 200 мг.\nфаол модда: инозин – 200,0 мг;\nёрдамчи моддалар: сахароза, картошка крахмали, магний стеарат;\nқобиқ таркиби: поливинил спирти, титан диоксиди, полиэтиленгликоль, тальк,\nҚобиқ билан қопланган 200 мг дан таблеткалар, 1 та блистерда 10 таблетка, картон қутида 1 ёки 3 блистер.\nАденозинтрифосфатдан олдинги метаболик воситаси; антигипоксик, метаболик ва антиаритмик таъсир кўрсатади. Миокарднинг энергетик мувозанатини оширади, юрак қон томирларида қон айланишини яхшилайди, буйрак интраоперацион ишемияси оқибатларини бартараф этади. Глюкоза алмашинувида бевосита иштирок қилади ҳамда гипоксия шароитларида ва аденозинтрифосфат мавжуд бўлмаган ҳолатларда модда алмашинувини фаоллаштиришга ёрдам беради.\nТўқималар нафас олиши меъёрий жараёнини таъминлаш учун пиро-узум кислотаси парчаланиб ажралиб чиқишини фаоллаштиради, шунингдек ксантин-дегидрогеназларни фаоллаштиришга ёрдам беради. Нуклеотидлар синтезини кучайтиради, Кребс цикли айрим ферментлари фаоллигини оширади. Ҳужайраларга сингиб кириб, энергетик даражани оширади, миокардда моддалар алмашинуви жараёнларига ижобий таъсир кўрсатади, юрак уриши кучини оширади ва диастолда миокарднинг тўлиқроқ бўшашишига ёрдам беради, бунинг натижасида қоннинг зарбли ҳажми ортади.\nТромбоцитлар агрегацияни камайтиради, тўқималар (айниқса, миокард ва ошқозон-ичак йўли шиллиқ пардалари тўқималари) қайта тикланишини фаоллаштиради.\nИнозин ошқозон-ичак йўлидан яхши сўрилади. Жигарда глюкурон кислотаси ҳосил бўлиши ва унинг келгуси оксидланиши билан парчаланиб ажралиб чиқади. Кам миқдорда буйрак томонидан ажралиб чиқарилади.\nПрепаратнинг қўлланилганда қуйидаги ножўя реакциялар кузатилиши мумкин:\nЮрак-қон томир тизими томонидан: тахикардия, бош оғриғи, хансираш, бош айланиши, кўнгил айниши, қусиш ва кўп терлаш билан кечувчи артериал гипотензия,\nИммун тизими томонидан: аллергик/анафилактик реакциялар, шу жумладан тошмалар, қичишиш, эшакеми, анафилактик шок.\nМоддалар алмашинувини, метаболизм томонидан:гиперурикемия, подаграни зўрайиш (узоқ муддат юқори дозалар қўлланганда).\nБошқалар: умумий ҳолсизлик\nБуйрак функциялари бузилишлари бўлган пациентларда Рибоксин буюрилганида алоҳида эҳтиёткорликка риоя этилиши керак. Бунда қонда сийдик кислотаси ва мочевина даражасини назорат қилиш тавсия этилади.\nҚичишиш ва терини гиперемияси пайдо бўлганида препаратни қўллашни тўхтатиш керак.\nТаблеткалар кўринишидаги Рибоксин тавсиялар бўйича 3 ёшдан катта ёшдаги болаларда қўлланиши мумкин.\nЛейкопениянинг оғир шаклларида, периферик қон нейтрофиллари 1,5×109 литрдан паст даражада бўлса Рибоксин қўлланиши тавсия этилмайди.\nҲомиладорлик ва эмизиш даврида препаратни қўллаш бўйича маълумотлар етарли бўлмагани туфайли Рибоксинни фойда/хавф нисбатини ҳисобга олиб буюрилади.\nПрепарат қабул қилиш автотранспортни ва бошқа потенциал хавфли механизмларни бошқаришда таъсир қилмайди.\nМиокард инфарктини ўтқазган, юрак ишемик касаллигини мажмуавий даволаш;\nЮрак гликозидлари қўлланиши билан боғлиқ юрак артимияларни олдини олиш ва даволаш;\nЖисмоний зўриқиш, бошдан кечирилган инфекцион касалликлар, эндокрин бузилишлари (тиреотоксинли кардиомиопатия) билан боғлиқ миокардиодистрофиялар;\nЎткир ва сурункали гепатитлар, жигар циррози (мажмуавий даволаш таркибида);\nИшемияланган буйракда операцияга тайёргарлик;\nНурли терапияда, нур касаллигида лейкопенияларни олдини олиш;\n· Инозинга юқори сезувчанлик;\n· 2-3-даражали брадиаритмия;\n· Синус тугуни қувватсизлиги синдроми;\n· WPW – синдроми, Морганьи – Адамс – Стокс симптоми;\n· 3 ёшгача болалар\n· Лейкопенияни оғир шаклларида қўллаш мумкин эмас.\nЭхтиёткорлик билан: буйрак етишмовчилиги\nРибоксин бир вафтда қўлланилганда анаболик стероидлар ва ностероидли анаболик дори воситаларни самараларини кучайтиради.\nПрепарат юрак гликозидлар билан бирга аритмияларни пайдо бўлишини ва инотроп таъсирининг кучайтиришини олдини олиши мумкин.\nГепаринни таъсирини кучайтиради ва уни таъсир давомийлигини оширади.\nРибоксинни самараси бетағадреноблокаторлар билан қабул қилинганда камаймади.\nНитроглецирин, нифедипин, фуросемид, спиронолактон билан бир вақтда қўллаш мумкин.\nТеофиллиннинг бронхолитик самарасини ва кофеиннинг рухий рағбатлантирувчи таъсирини камайтиради.\nАлкоидлар билан номутаносиб, улар билан ўзаро таъсир қилганда алкоидларни асоси ажралаши содир бўлади ва эримайдиган бирикмалар хосил бўлади.\nКислоталар, спиртлар ва оғир металларнинг тузлари билан номутаносиб.\nВитамин В6 (пиридоксин гидрохлориди) билан номутаносиб, иккала бирикмалари фаолсизлантириши пайдо бўлади.\nҚуруқ, ёруғликдан ҳимояланган жойда 25°C дан юқори бўлмаган ҳарорат остида сақлансин.\nЯроқлилик муддати ўтганидан кейин қўлланилмасин.\nИчга овқатдан олдин, чайнамасдан етарли миқдорда сув билан қабул қилинади.\nКатталарга 600 – 2400 мг суткалик дозада тайинланади. Даволаш кунига 3-4 марта 200 мг дан қўлланиши билан бошланади. Яхши ўзлаштираолганда 2-3 кундан кейин доза1200 мг гача кунига 3 марта 400 мг.гача оширилади. Зарур бўлганида ҳар доза оширилгиши давом эттирилиб суткада 2400 мг гача оширилади 4-6 қабулда. Даволаш курси 1-3 ойни ташкил этади.\nПорфирия зўриққан ҳолатларда Рибоксин 1-3 ой мобайнида ҳар куни кунига 4 марта суткада 800 мг дан буюрилади.\nБолаларга 3-4 марта қабул қилишда суткасига 10-40 мг/кг ҳисобидан буюрилади.\nСимптомлари:ножўя самаралар кучайиши (эшакеми, терини қичиши, қонда сийдик кислотасини даражасини ошиши, подаграни зўрайиши).\nДаволаш: симптоматик даволаш. Махсус антидоти мавжуд эмас.\nRIBOKSIN tabletkalari 200mg N10 qo'lanishi bo'yicha ko'rsatmalar\nRIBOKSIN DARNISA inyeksiya uchun eritma 20mg/ml 5ml N10\nIshlab chiqaruvchi: Hebei Tiancheng Pharma Co\nRiboksin eritmasi 20 mg/ml 5 ml - 10ta